БИЗ КИММИЗ? ХХI асрга мансуб маърифатли дунё вакилларими ё… | huquqburch.uz\nHome Мақолалар БИЗ КИММИЗ? ХХI асрга мансуб маърифатли дунё вакилларими ё…\nБИЗ КИММИЗ? ХХI асрга мансуб маърифатли дунё вакилларими ё…\nМавзуга дабдурустдан бундай сарлавҳа танлаш осон бўлмас экан. Чунки инсон борки, ўзини ўзгалардан кам санамайди, мудом гўзал орзулар билан, эзгу ниятлар билан яшайди. Бутун бир халқ, мамлакат ҳақида гап кетсаку, инчунин. Инсон улғайгани сари, агар бирор туғма нуқсони бўлмаса, жисмонан етилиб, маънан юксалиб бориши табиат қонуни. Энди бу ҳолни халқ ё мамлакатга нисбатан айтилса ҳам шундай бўлиши керакдай…\n2020 йил инсоният учун ғоят оғир ва мураккаб келди. Ўтган йил бошидан буён бутун башариятни ларзага солаётган пандемия шароитида дунёқараш, инсонлар ўртасидаги муносабат бир қадар ўзгарди. Инсон шунга мажбур бўлди. Аммо, одам боласига хос худбинлик, очкўзлик, таъмагирлик, фирибгарлик, ёлғончилик каби иллатлар ўзгаришсиз қолди. Йилнинг энг муҳим сабоғи – табиат арзимас бир ҳаракат ёки кўз илғамас митти зарра билан ҳам Ер юзида ўзини ҳукмрон санайдиган инсонни саросимага солиб, довдиратиб қўйиши мумкинлигини, ҳартугул, англаганимиз бўлди.\nМашҳур адиб Чингиз Айтматов дўсти Мухтор Шохонов билан суҳбатда шундай бир воқеани эслайди: «Люксембург суди бир кишини айбдор деб топди ва бир неча йилга озодликдан маҳрум қилиш тўғрисида ҳукм чиқарди. Суд ҳукмини қўлига олган айбдор оила аъзолари билан хайр-хўшлашиб қамоқхонага боради. Қамоқхона бошлиғи: «Ҳозир жой йўқ, бир ойдан сўнг келасиз», деб қонунбузарни уйига қайтариб юборади. Тайинланган вақтда айбдор хотини ҳамроҳлигида қамоқхонага яна келади. Афсуски, ҳали ҳам жой бўшамаган экан. Уч ой давомида бу ҳолат уч марта такрорланади. Ниҳоят, сабр-тоқати тамом бўлган айбдор «Қамоқхонадан менга жой бериладими-йўқми? Қанча вақтим бекор кетди! Ахир, бундан ортиқ адолатсизлик бўладими?!» деб газетага шикоят ёзади.\nГазетада эълон қилинган шикоят жамоатчилик ўртасида қизғин муҳокама қилинади:\n«Ахир, инсон ҳуқуқлари оёқ ости қилиняптику! Қамоқхона бошлиғини ишдан бўшатиш лозим!»…\nУшбу сатрларни ўқиганимда аввалига «Бўлиши мумкин эмас, ахир бу фақат эртаклардагина учрайдиган ҳодиса-ку», деган хаёлга борганман. Лекин воқеани унча-мунча одам эмас, дунё тан олган улкан шахс, буюк адиб ва жамоат арбоби, имон-эътиқоди мустаҳкам бир киши, бунинг устига ўша йиллари мазкур митти мамлакатда элчи бўлган илғор фикрли одам айтаётганини ўйлаб, ишонмасликдан бошқа чорам қолмаган.\nДарҳақиқат, бу биз учун фавқулодда ғайритабиий ҳодиса, ўта бемаъниликдай туюлади. Шундай қилган одамни ахмоқ, жинни, гаранг, тентак, эси паст каби сўзлар билан «сийлашимиз» тайин. Чунки, бизда ҳеч ким суд ҳукмини олиб, ўзини қамоқхонага ётқизишларини сўраб турма нозирининг ҳузурига бормайди. Ўзи билан бўлаётган воқеани «Адолатсизлик», «Инсон ҳуқуқларининг поймол бўлиши», деб ҳисобламайди. Аксинча, иложи бўлса, қилган жиноятини рад этиб, ўзига нисбатан «туҳмат уюштираётганлари» ҳақида аюҳаннос солади, жазодан қутулиб қолишнинг турли йўлларини қидиради. Ҳамма воситаларни қўллайди. Уни таниган-билганлар-ку майли, ҳатто танимаган ва билмаганлар ҳам «бечора ноҳақ жабр чекаётгани» тўғрисида ғавғо кўтаради. Ишонмасангиз, ижтимоий тармоқларни бир кўздан кечиринг, истаганча мисол топилади. Мавзу бўлган одамни умрида кўрмаган, унинг кимлигини ҳам билмайди, лекин четда турса бир нарсадан қуруқ қоладигандай «баҳс-мунозара»да иштирок этиб, ҳозир урфга кирган бир «пост» қолдирмаса, кўнгли жойига тушмайди.\nҲа, бу биз учун ростакамига эртак, энг зўр фантаст адибимизнинг ҳам хаёлига келмайдиган ҳодиса. Лекин ўзини маданиятли санайдиган жамият, мавжуд қонунларни, ўрнатилган тартиб-қоидаларни ҳурмат қиладиган одамлар мана шундай бўлади. Биз кўп йиллардан буён ёзғириб излаб юрган МАДАНИЯТЛИ ЖАМИЯТ мана шундай бўлади. Каттами-кичикми, жиноят қилдингми, тамом-вассалом, жавоб беришинг шарт, жазо олишинг лозим, деган кўникма шаклланмаган бизда.\nБошқа бир ривоят: Халифа Умар ибн Абдулазизнинг ҳузурига бир киши келади. Халифа ўзи ёруғида ишлаб ўтирган шамни ўчириб, бошқасини ёқади. Бу ҳолдан таажжубга тушган ҳалиги киши «Тақсир, нега бир шамни ўчириб, бошқасини ёқдингиз, бунинг сири нимада?» деб сўрайди. «Мен давлат иши билан банд эдим. Сиз шахсий масалада келдингиз, давлатнинг шамидан фойдаланишга ҳаққим йўқ», деган мазмунда жавоб беради халифа.\nБу ҳам эртакка ўхшайди-я? Аммо гап ким ҳақида кетаётганини англаган борки, воқеа ростданам ҳам бўлганига шубҳа қилмайди.\nБулар тарих – бири яқин ўтмишда биздан узоқ бир юртда содир бўлган, иккинчиси узоқ ўтмишда, афсуски, у ҳам йироқларда рўй берган. Лекин ушбу икки воқеанинг бир муштарак жиҳати бор. Яъни – мавжуд тартиб-таомилга қатъий риоя қилиш, адолатни улуғлаш, давлат, демакки, халқ манфаатини устувор билиш.\nТўғри, бизнинг тарихимизда ҳам шунга яқин воқеалар бўлган. Ҳозир ҳам виждонли, мавжуд шароит ё вазиятга қарамай адолат тарафида турадиганлар, унинг ҳимояси учун жон фидо қиладиганлар йўқ, деб бўлмайди. Улар бор – сизу бизнинг орамизда юрибди. Фақат у ҳақда оммавий бохабарлик йўқ. Бу энди халқимизнинг бағрикенглиги, саховатпешалиги, «Холиқ билса бўлди…», нақлига амал қилиши билан боғлиқ. Аммо, афсуски, айниқса, пандемия шароитида ҳам порахўрлик, таъмагирлик, бюджет маблағларини талон-торож қилиш ҳолатлари камаймагани кўнгилни хуфтон қилади. Энг ёмони, бу ҳолат одамларда ижтимоий норозилик кайфиятини кучайтириб, давлатга, амалга оширилаётган ислоҳотларга, сиёсатга ишончсизлик пайдо қилади. Ишонч аталмиш юксак илоҳий туйғуга путур етказади. Бунинг оқибатини тасаввур қилишнинг ўзи қўрқинчли.\nХўш, БИЗ КИММИЗ? Бу саволнинг жавоби учун тарихни, ўтмишни яхши билиш лозим. Бунинг учун эса, халқ аввало, ўз тарихини ўзи ёзиши керак, рост ёзиши керак. Афсуски, бизнинг тарихимизни узоқ йиллар давомида биз учун бошқалар ёзди. Табиийки, ўзларига мослаб, ўз манфаатларидан келиб чиқиб ёзди. Шунинг учун собиқ тузум даврида ўқувчилар Жалолиддин Мангуберди, Амир Темур, Темур Маликдан кўра людовиклар, вилгельмлар, пётрлар тарихини яхшироқ билар, Хоразмий, Беруний, Ибн Сино, Фарғоний, Форобий, Улуғбек сингари дунё илм-фанининг устунлари ҳақида узуқ-юлуқ маълумотлар билан мактабу олий ўқув юртини битирарди. Ислом илми бешигини тебратган Имом Бухорий, Имом Термизий, Имом Мотуридий, Замахшарий ёки Марғиноний каби алломаларнинг ҳатто номини ҳам эшитмаган эди. Бунинг устига дунёнинг илғор мамлакатлари технология асрига қадам қўяётган бир даврда халқимизнинг «бор-йўғи 2 фоизи саводли» экани ҳақидаги чўпчакларга чиппа-чин ишонганмиз. Дарсликларда «катта оға»миз келгунича бу юртда ўғирлик, порахўрлик, товламачилик ва яна қанча иллатлар «гуркираб ривожлангани» ҳақида ёзишса-да, кексаларимиз бошқача гап айтишарди. Раҳматли момом (салкам бир аср яшаб, 2004 йили вафот этди) «тавба, илгари эшикларга қулф осилмас эди-я», деганларини кўп эшитганман.\nДарҳақиқат, БИЗ КИММИЗ? Жаҳон тамаддуни, илм-фани ривожига беқиёс ҳисса қўшган буюк мутафаккирлар, маънавият, маърифат, имон-эътиқоддан дунёга сабоқ берган улуғ алломалар, бутун-бутун қитъаларни «сўраган» енгилмас ва одил саркардалару ҳукмдорлар авлодими ё ўз нафси йўлида юртни пароканда қилиш, улусни қақшатишни ўзига касб қилган ултонтозлару яловочлар авлодими? Булардан қай бирларининг қони томирларимизда кўпроқ оқмоқда? Ва ниҳоят, жаҳонда тенглар ичра тенг, ўз суверен давлатига эга замонавий халқмизми ё фақат давр нуқтаи назаридангина 21-асрга мансубмиз, холосми?\nБундай оғир таъна-маломатлар нечун, деб дашном қилишга шошилманг. Биз бу ўринда\nдавлатимиз ва ҳукуматимиз бор имкониятини ишга солиб, одамларни ўз ҳолига ташлаб қўймаслик, иложи борича ҳеч кимни эътибордан четда қолдирмаслик учун ҳаракат қилган ва қилаётган айни шу ПАНДЕМИЯ даврида порахўрлик, таъмагирлик, ёлғон ва фирибгарлик сингари иллатлар урчиган айрим ҳолатлар ҳақида фикр юритмоқчимиз. Чунки, биз ҳам – ҳар биримиз шу ҳолатга қайсидир маънода дахлдормиз. Бундай хиёнатга қўл ураётганлар ҳам биримизнинг қариндошимиз, биримизнинг қўшнимиз, бошқамизга синфдош, курсдош, маҳалладош. Ҳеч бири осмондан тушмаган ва ёки узоқ хориждан келиб қилаётгани йўқ шу ишни. Сизу биз билан ошга боради, тўй қилади, маърака ўтказади. Кўчада ёнма-ён юради, балки эрталаб қай биримиз билан қўл бериб кўришган, ҳол-аҳвол сўрашгандир ҳам. Жилла қурса, бир ҳаводан нафас оламиз, бозоримизу мозоримиз бир.\nТан олайлик, охирги 4 йилда жамиятимизда, хусусан, ахборот олиш, таҳлил қилиш, тарқатиш борасида мисли кўрилмаган ўзгаришлар рўй берди. Буни инкор қилиш ўзликни рад этиш билан баробар. Илгари айтиш мумкинлиги у ёқда турсин, ҳатто хаёлга келтиришнинг ўзи душвор бўлган воқеа-ҳодисалар ҳақида бугун бемалол гапиряпмиз, матбуотда, ижтимоий тармоқларда муҳокама қиляпмиз. 4 йил илгари гўё «Пандора қутиси»дек авайлаганимиз мавзуларда бугун брифинглар, матбуот анжуманлари ўтказиляпти. Ўша идоралар ўзлари ҳисоб беряпти.\nАлбатта, ҳаммасини ошкор қилаётгани ё ўзлари маъқул деб билган қисминигина кўрсатаётгани, бу энди алоҳида мавзу – ҲОЗИРЧА. Ҳаммаси очиқ-ойдин баён қилинадиган кунларга кўп қолмади. Шахсан давлат раҳбарининг ўзи шуни талаб қилаётгани, бошида тургани шундай бўлишига ишончни оширади.\nИккита йигирмалик йил «Тождор вирус» деган бало инсоният бошига кўп кулфатлар келтиргани билан тарихда қолди. Энг митти давлатдан тортиб ўзини дунёнинг «қўриқчиси» ҳисоблайдиган қудратли салтанатлар ҳам унинг олдида бирдай ожиз қолди. Шундай мураккаб вазиятда ҳам инсоният ўз ақл-идроки, иродаси ва матонати билан кўринмас ёвга қарши ўзаро жипслашгандай, одамлар ўртасида меҳр-оқибат, хайр-саховат кўпайгандай бўлди.\nМушкул вазиятда елкама-елка туришга ўрганди. Айниқса, Ўзбекистонда бу ҳолат яққол кўзга ташланди. Тезликда ва оқилона кўрилган чора-тадбирлар натижасида Ўзбекистон нисбатан кам талафот ва энг кам иқтисодий зарар кўрган мамлакатлар қаторида саналди. Бунда давлатнинг ўз вақтида кўрган қатъий чоралари муҳим аҳамият касб этди. Афсуски, шундай пайтда ҳам кўпнинг ҳақига кўз олайтирадиганлар, мушкул вазиятдан фойдаланиб, бойлик орттиришни кўзлайдиганлар оз эмас экан.\nГапимиз қуруқ бўлмаслиги учун ўтган йилнинг сўнгги икки ойида ОАВда эълон қилинган айрим маълумотларга эътибор қаратайлик:\n…бир гуруҳ божхона ходимлари пора эвазига турли субъектлар томонидан импорт қилинган товарлар қийматини пасайтириб кўрсатиб, давлат манфаатларига қарийб 9 млрд. сўм зарар етказган.\n…пост бошлиғининг уйида ўтказилган тинтувда пора сифатида олинган 311 минг доллар нақд пуллар топилган.\n…айрим мансабдорлар яратган ўзига хос жиноий схемага кўра, маҳсулот нархи ҳужжатларда бир неча баробар қиммат кўрсатилиб, 2,3 млрд. сўм маблағ талон-торож қилинган.\n…театр ва мусиқа мактабларига аслида етказиб берилмаган мебель ва мусиқа анжомлари етказиб берилгани ҳақида сохта ҳужжатлар тузиб, 1,7 млрд. сўмни ўзига таниш фирмаларга ўтказиб, талон-торож қилган. Шунингдек, 13,5 млрд. сўмлик мебель ва жиҳозларни танишларидан 20,2 млрд. сўмга олиш йўли билан 6,7 млрд. сўм ҳам талон-торож қилинган. Бу жиноий схема билан 12 млрд. сўм бюджет маблағи ўмарилган.\n…Ўтган икки йил мобайнида банкларнинг 166 нафар мансабдор шахслари коррупциявий жиноятлари учун жавобгарликка тортилган. Уюшган гуруҳ 2019 йил сўнгги 9 ойида қарийб 732 млрд. сўмни қонунга хилоф тарзда нақдлаштириб, 7 млрд. сўмга яқин бюджет маблағини талон-торож қилган. 215 млрд. сўм турли пластик карталарга молиявий ёрдам кўринишида ўтказилиб, 22,5 млн. доллар нақд пулга айлантирилган ва хорижга олиб чиқиб кетилган. Уюшган гуруҳ раҳнамолик қилган фирмалар 101 млрд. сўм солиқ тўловларидан ҳам бўйин товлаган.\n…Бюджетдан ташқари Пенсия жамғармасининг Пискент тумани бўлими бош инспектори «Халқ банки» кассири билан бирга 142 нафар вафот этган (!) фуқаро номига пенсия расмийлаштириб, жами 86 млн. сўмни ўзлаштириб юборган…\nАфсуски, бу рўйхатни яна узоқ давом эттириш мумкин. Бундай ҳолат, ҳеч бир истисносиз, исталган соҳа ё тармоқда мавжуд. Айниқса, ёш авлод таълим-тарбиясига, аҳоли саломатлигига масъул бўлган идоралар энг кўп қонунбузилиш ҳолатлари ва бошқа хато-камчиликларга йўл қўйган тизим сифатида қайд этилиши одамни жиддий ташвишга солади.\n…Халқ таълими вазирлиги тизимида ўтказилган 487 та назорат тадбирининг 389 тасида 40,7 млрд. сўм; Соғлиқни сақлаш вазирлиги тизимида ўтказилган 465 та назорат тадбирининг 345 тасида 22 млрд. сўм; Мактабгача таълим вазирлиги тизимида ўтказилган 200 та назорат тадбирининг 159 тасида 10,7 млрд. сўм миқдорида қонунбузилиш ҳолатлари аниқланган.\n…Халқ таълими вазирлиги Ички аудити томонидан тизимда 70 млрд. сўмлик ўғрилик ва ўзлаштириш ҳолатлари аниқланган. Тизимда ўтган 11 ой давомида жами 69,8 млрд. сўм иш ҳақидан ўғирлик, ўзлаштириш ва ортиқча тўловларга йўл қўйилган. Шу давр мобайнида жами 220,8 млрд. сўм миқдоридаги молиявий хато ва камчиликлар аниқланган.\n...Молия вазирлигининг Давлат молиявий назорати департаменти томонидан 2020 йил ноябрь ойида бюджет маблағларининг мақсадли сарфланиши юзасидан ўтказилган камерал назорат натижасида Андижон шаҳар ХТБ томонидан иш ҳақи тўловлари бўйича шубҳали харажатлар амалга оширилгани аниқланган. ХТБнинг 2018 йил 1 ноябрдан 2020 йил 1 ноябргача бўлган даври бирламчи ҳужжатлар асосида тафтишдан ўтказилганда, ходимларга ҳисобланган иш ҳақига нисбатан 33,8 млрд. сўм нақд пул банкдан ортиқча олиниб, марказлашган бухгалтерия кассасига кирим қилинмасдан ўзлаштириб юборилгани аниқланган. Ўзлаштирилган маблағлар 2018 йилда 1,0 млрд. сўмни, 2019 йилда 12,6 млрд. сўмни ва 2020 йилнинг ўтган даврида (10 ойи) 20,2 млрд. сўмни ташкил этган.\nЙиллик ўсишга эътибор қилинг, энг зўр тадбиркорлик субъекти ҳам бу қадар «жадал» ўсишга эришиши даргумон. Лекин, нима учун, қандай қилиб деган саволларга жавоб топиш мушкуллик туғдирмайди.\nКейинги йилларда амалга оширилаётган туб ислоҳотларга қарамасдан, адолатга масъул бўлган суд ҳокимиятидаги аҳвол ҳам кутилганидек эмас. Масалан, Тошкент шаҳар маъмурий суди судьялари томонидан 5 мингга яқин сохта қарор чиқарилган. Ушбу суд судьялари ва ёрдамчилари томонидан 8 млрд. сўм давлат маблағи талон-торож қилинган.\nБировнинг чўнтагига қараш беодоблик эканини билсак-да, озгина мулоҳаза юритишга журъат қилдик: охирги йилларда бу соҳа ходимларининг маоши шахсан Президентимиз ташаббуси ва топшириқлари билан бир неча баробар оширилгани ҳақида матбуот орқали хабардормиз. Давлат раҳбарининг бундай эътиборидан мақсад — судлар «Адолат қўрғони» бўлиши ва шу номга муносиб фаолият юритишига эришиш эди-ку!\nЭнди айни қиш кунларининг энг долзарб масаласи – газ ва электр энергияси\nтаъминоти бўйича айрим фактларга назар ташлайлик:\n…Жорий йилнинг ўтган даврида (2020 йил 30 ноябрдаги гап – Ж.М.) «Ўзнефтгазинспекция»га белгиланган вазифалар доирасида Республика бўйича 152 та объектда нефть маҳсулотлари ва табиий газдан самарали фойдаланиш ҳолати ўрганилганда, жами 18 млрд. 267 млн. сўмлик 12 минг тонна нефть маҳсулоти ва 42 млрд. сўмлик 102 млн. метр куб табиий газдан ноқонуний фойдаланиш ҳолати аниқланган. 10 ойда улгуржи истеъмолчилар томонидан Республика бўйича 2 минг 183 та ҳолатда 62 млн. метр куб табиий газдан ноқонуний фойдаланиш орқали давлат манфаатларига 62 млрд. сўмлик зарар етказилган.\nЎрганишлардан маълум бўлишича, бундай ноқонуний ҳолатлар асосан ишлаб чиқариш фаолияти билан боғлиқ бўлган истеъмолчилар томонидан содир этилмоқда. Мисол учун, оҳак ишлаб чиқариш корхоналари томонидан 41 та ҳолатда табиий газдан ноқонуний фойдаланилган ва давлат манфаатларига етказилган зарар миқдори 8,8 млрд. сўмни ташкил этган. Иссиқхона хўжаликлари томонидан 42 та ҳолатда табиий газдан ноқонуний фойдаланилган ва давлат манфаатларига 3,1 млрд. сўм миқдорида зарар етказилган.\nКўмир ва суюлтирилган газ таъминотида ҳам талон-торожликлар кам эмас. Куз-қиш мавсумига тайёргарлик борасида 6300 дан ортиқ қонунбузилиш ҳолатлари аниқланган.\n…Аҳоли ва тадбиркорлик субъектларини электр энергияси, табиий ва суюлтирилган газ ҳамда кўмир билан таъминлаш ҳолатини ўрганиш бўйича Сенат кенгашининг мажлисида иштирок этган Бош прокуратура вакилининг айтишича, кузқиш мавсумига тайёргарлик кўриш бўйича масъул идораларнинг 1200 нафардан ортиқ мансабдор шахсларига огоҳлантириш берилган бўлса-да, бу масалада қонунийлик тўлиқ таъминланмаяпти. Кўмирнинг қора бозорга чиқиб кетиши ўрганилганда, 80 дан ортиқ ҳолатда салкам минг тонна кўмир маҳсулотларининг ноқонуний савдоси билан шуғулланиш фактлари аниқланган. Тадбиркор сифатида ҳеч қаерда рўйхатдан ўтмаган (!) шахслар кўмир сотиш билан шуғулланган.\n…Кўмирни жойларга етказиб бериш жараёнида 11 та ҳолатда қарийб 1000 тонна кўмирни 139 нафар шахс томонидан юриб кетаётган вагонларнинг ўзидан тушириб олиш ҳолати кузатилган. Оқибатда омборларга белгиланган миқдордаги кўмир етиб бормаяпти.\n…Тошкент вилояти Янгийўл тумани электр таъминоти корхонаси бош муҳандиси ўз ходимлари билан 500 доллардан 2 минг долларгача пора олиб, ҳеч қандай расмий ҳужжатларсиз (!) истеъмолчиларни электр тармоғига улаб келган. Умуман, ўтган йил декабрь ойида ҳуқуқ-тартибот органлари томонидан ўтказилган ўрганишлар натижасига кўра, республика бўйича 1 минг 525 та ҳолатда 59 млрд. сўм қийматидаги энергоресурслар талон-торож қилинган.\n…Қурилиш учун ер ажратиш, танлов ва тендер ўтказиш, шаҳарсозлик ҳужжатларини расмийлаштириш, муҳандислик-коммуникация тармоқларига уланиш жараёнларида ҳам кўплаб коррупция ҳолатлари кузатилмоқда. Масалан, 2018-2019 йилларда қурилиш соҳасида 142 млрд. сўм талон-торож қилинган, қурилишга оид масалаларни ҳал этиш эвазига 1,6 млрд. сўм ва қарийб 1 млн. доллар пора олинган…\nШу тобда зикр этилган бу рақамлар қайсидир соҳа ёки тармоқ эришган ютуқлар кўрсаткичи бўлиб қолишини жуда-жуда истардим. Афсус, «фактлар ўжар бўлади», бунинг сира иложи йўқ. Ҳар қанча бошқа фикрларни хаёлга келтирмайлик, ўтган йил охирида турли матбуот нашрларида эълон қилинган хабарлардан бир шингил бўлиб тарих саҳифаларига кирди. Агар ҳаммасини бир ипга тизаман десангиз, на бошини, на охирини тополмайсиз. Тутаб, тутаб тамом бўласиз. Давлатнинг, халқнинг пули талон-торож қилинмаган, ўзлаштирилмаган бирор соҳа бормикан ўзи, деган адоғи йўқ саволлардан қон босимингиз ошиб кетади.\nМен иқтисодчи эмасман, шунча пулга қанча уй-жой, қанча ижтимоий соҳа иншоотлари, кўпригу йўллар қуриш мумкин эди, қанча оиланинг турмуши фаровонлашарди, каби саволларга жавоб беролмайман. Лекин имоним комил, совуқдан уйи исимаётган ё чироқ йўқлигидан боласи дарс қилолмаётган (демак, келажак бой берилаётган) хонадонлар, жилла қурса, бир неча фоизга камайган, ҳайдовчию йўловчининг «ичагини узиб олаётган» қанча йўллар тузалган, юзлаб (балки минглабдир!) ночор оилалар камбағаллик рўйхатидан чиқарилган, ўн минглаб қўшимча иш ўринлари яратилган, куч-қувватга тўлган қанча йигит-қизларимиз иш излаб хорижга кетмаган бўлар эди. Қарийб 6 миллиард сўмга яқинда қурилган Қумқўрғондаги кўприкни сел олиб кетмас, Наманганда янги барпо қилинган кўприк қоқ иккига бўлинмас ёки Жиззахдаги қурилиши битмаган кўп қаватли уй қулаб тушмас эди. Ниҳоят, инсон омили билан содир этилаётган мана шундай кўплаб фалокатларнинг оқибатини бартараф этиш учун давлатимиз қўшимча сарфлаётган миллиардлаб пул ғазнамизда қолар ва у яна кўпгина хайрли ишларга йўналтирилган бўлармиди? Энг муҳими, Ўзбекистонимиз ҳозиргидан-да обод ва фаровон бўлар, бу билан эса, Президентимиз ҳар куни бот-бот такрорлаётган янги Ўзбекистоннинг олий мақсади – ХАЛҚ РОЗИЛИГИга эришилган бўлар эди. Афсус…\nУлуғлардан бири «Ёлғон жамиятдаги яхшиликларни олов каби емириб боради. Ёлғончининг ўзигагина эмас, бутун жамиятга уради», деган экан. Бундай фикрга келиш учун одам бошидан нималарни кечириши керак? Жамият-чи, у қандай балоларга гирифтор бўлиши керакки, мудом эл-юрт тақдири билан ҳаёти ўтган илғор фикрли бир киши шундай хулоасага келса!?\nДарҳақиқат, давлат бу ёқдан пул ажратаверсаю, у ёқда нияти бузуқ уч-тўртта ҳамтовоқ бир бўлиб, уни ўмараверса, қандай тараққиёт ҳақида гап бўлиши мукин? Бу ёқда давлат раҳбари «халқимиз фаровонлигига нафи тегадиган ҳар қандай ғояни, ташаббусни қўллаб-қувватлайман, қанча маблағ керак бўлса топиб бераман, бунинг учун ҳеч нарсани аямайман», деб турса-ю, беш-ўнта ғаламис тескарисини қилаверса…\nЭнди савол туғилади: кўпнинг ҳақига кўз олайтираётган, демакки, миллий тараққиётимизга тушов бўлаётганлар кимлар? Афсуски, ҳаммаси ўзимизнинг одамлар. Оҳак ишлаб чиқарувчи ҳам, иссиқхона эгаси ҳам, ғишт ишлаб чиқарувчи ҳам, таълим-тарбия, тиббиёт даргоҳининг раҳбару ҳисобчиси ҳам, божхона постида турган ходим ё адолатга масъул судья ҳам, банкир, қурувчию муҳандис ҳам ойдан тушган ёки бошқа мамлакатдан келмаган, бари ўзимизнинг юртдошлар, сизу бизнинг танишларимиз! Кимнингдир акаси-укаси, тоғаси-жияни, аммаси-холаси, қўшниси, синфдоши, курсдоши, маҳалладоши… Хуллас, ҳаммаси ўзимизнинг одамлар. Шоир айтганидек, «Ўртада бегона йўқ».\nКоррупциядан азият чекаётганлар ҳам бизга бегона эмас, шу юртда туғилган, камолга етган, яшаётган, келажагини шу диёр билан боғлаган одамлар. Ўзбекистон аталмиш муқаддас заминнинг табиий бойликларидан фойдаланишга, ишлаб чиқарилаётган, етиштирилаётган маҳсулотларидан еб-ичишга, кийишга, баҳраманд бўлиб яйраб яшашга уларнинг ҳам ҳаққи бор.\nҲа, эзгу мақсадаларда давлат ғазнасидан ажратилган миллиардлаб пул манзилга етиб\nбормаслиги, нотўғри сарфланиши, талон-тарож қилиниши ёки ўзлаштирилиши оқибатида азият чекаётганлар ҳам ўзимизникилар. Энг ёмони, улар айнан ўша одамдан (порахўр ё коррупционердан) эмас, давлатдан, жамиятдан норози бўлади. Ўрмонга ўт кетса ҳўлу қуруқ баравар ёнгани каби давлатнинг олижаноб мақсадлари ҳам, шу юрт равнақи, эл-улус фаровонлиги йўлида жонини бериб ишлаётган миллионлаб фидойиларнинг меҳнати ҳам йўққа чиқади. Шундай бўляпти ҳам. Буни ижтимоий тармоқларда билдирилаётган фикрлар кўрсатиб турибди.\nҲар қандай соҳа ёки муайян ҳудудда содир этилган коррупция билан боғлиқ биргина жиноят бутун бошли давлатга зарар етказади. Унинг халқаро майдондаги имижига салбий таъсир кўрсатади. Айниқса, бугунги техник-технологик тараққиёт замонида бу «Карнайчидан бир пуф» дегандек гап.\nКейинги пайтларда мамлакатимизда коррупциянинг олдини олиш ва унга қарши курашиш, давлат ва жамият қурилишининг барча соҳаларида коррупциоген омилларга чек қўйишга қаратилган кенг кўламли ислоҳотлар амалга оширилмоқда. Чунончи, айнан шу иллат билан курашишга масъул бўлган алоҳида тузилма фаолияти йўлга қўйилди, «Ўзбекистон Республикасида коррупцияга қарши курашиш тизимини такомиллаштириш бўйича қўшимча чора-тадбирлар тўғрисида»ги Президент Фармони (2020 йил 29 июнь) қабул қилинди.\nҲеч эътибор қилганмисиз, давлатимиз раҳбарининг ҳар бир чиқишида, турли масалада ўтказадиган йиғилишу жойларда аҳоли билан қиладиган мулоқотларида энг кўп тилга олинадиган сўзлардан бири бу, шубҳасиз, КОРРУПЦИЯ бўлади. Хусусан, Конституциямиз қабул қилинганининг 28 йиллиги муносабати билан халқимизга йўллаган байрам табригида бу масалага алоҳида тўхталди ва унга буткул барҳам бериш борасида куйиб-ёниб гапирди. «Тараққиёт кушандаси бўлган коррупциянинг олдини олиш ва унга қарши курашишнинг таъсирчан механизмларини ишлаб чиқиш ва амалга ошириш лозим, – деди жумладан. – Сўнгги икки йилда ноқонуний хатти-ҳаракати билан давлатга 2 триллион сўм зарар етказган 1986 нафар мансабдор шахс коррупцияга оид жиноятлари учун жиноий жавобгарликка тортилгани бу масала нақадар долзарб эканини кўрсатади.\n…Шу ўринда яна бир бор таъкидлаб айтаман: бу масала биз учун ўта муҳим ва устувор вазифа бўлиб қолади. Чунки коррупция – бу давлатимизни ич-ичидан емириб, миллий хавфсизлигимизга рахна соладиган ғоят хатарли таҳдид ва унга қарши муросасиз кураш олиб бориш – барчамизнинг бурчимиздир».\nБир йил олдинги Мурожаатномасида Президент «Ҳалоллик вакцинаси» ҳақида гапирган ва барчамиз ана шу вакцина билан эмланишимиз лозимлигини таъкидлаган эди. Бу орада «Тождор вирус» деган бало ёпирилди, қисқа вақтда дунё олимлари унга қарши бир неча дорилар ишлаб чиқди. Қани эди, айниқса, коррупционерлар учун ғоят муҳим бўлган «Ҳалоллик вакцинаси»ни ҳам илмий лабораторияларда яратиб бўлса! Ҳаммасини «карантин»га олиб, битта-битта эмлаш имконияти бўлса…\nБутун дунё тараққиёт борасидаги ҳар жабҳада Ғарбга қарашга, ундан улги олишга ҳаракат қила бошлаганига 150-200 йил (албатта, бу нисбий кўрсаткич эканини асло инкор қилмаймиз – Ж.М.) бўлиб қолди. Ўтган асрда шу йўлни танлаб, қисқа вақтда ҳатто ўша Ғарбнинг ўзини ҳам ортда қолдирган мамлакатлар ҳақида яхши биламиз. Лекин мени бир нарса кўпдан буён таажжубга солади.\nТарихдан маълумки, тараққиётни ўзликка қайтиш, маърифат, маънавиятни байроқ қилиб кўтаришда деб билиш Осиё қитъасининг бир неча ҳудудида деярли бир вақтда бошланган. Аниқроғи, ХIХ аср иккинчи ярми ва ХХ аср бошларида Яқин Шарқ, Ўрта Шарқ ва Узоқ Шарқнинг айрим ҳудудларида мана шундай миллий эврилиш бошланган. Ўрта Шарқдаги бундай ҳудудлар орасида бизнинг замин – ҳозирги Ўзбекистон ҳудуди ҳам бор – бунинг учун маърифатпарварлик ва ундан ўсиб чиққан Жадидчилик ҳаракатини эслаш кифоя. Афсуски, Яқин ва Узоқ Шарқдаги ўша давлатлар тараққиёт борасида катта «сакраш»га эришганлари ҳолда, Ўрта Шарқ (хусусан, биз ҳам) бир жойда депсиниб қолаверди. Нега, нима учун шундай бўлди, деган саволларга жаҳон олимлари қарийб бир хилда жавоб берганлар. Лекин бу ўринда ҳам, афсуски, бизнинг олимлар «катта оға»дан ўтиб, жўяли бир гап айтолмаган. Шунинг учун бўлса керак, қозоқ шоири М. Шохонов «Хоҳлардик биз жуда музаффар Ғарбнинг сув тизимларига туташмоқликни, афсуски, уландик уларнинг ахлат қувурларига» деб ёзади ўкинч билан.\nДарҳақиқат, тарихга, ўзликка муносабатни ўзгартириш ва унинг узоқ-яқин хатоларидан тўғри хулоса чиқариш, сабоқ олиш, қарийб 35 миллионлик аҳоли учун яккаю-ягона ВАТАН бўлган ЎЗБЕКИСТОН манфаати деб яшаш, бунинг учун эса, шу муқаддас йўлда фидойилик намунасини кўрсатаётган ЙЎЛБОШЧИ атрофида бирлашиб, у даъват қилаётган бурчни бажарсак, бажара олсак, сарлавҳадаги саволга ўрин қолмайди.\nРS: Юқоридаги фикрларимизни қоғозга тушириб, муштарийларга ҳавола қилиш арафасида Бош прокуратура матбуот хизмати Ўзбекистонда 2020 йилда 1723 нафар мансабдор шахс жиноий жавобгарликка тортилгани ҳақидаги хабарни эълон қилиб қолди. Бунинг оқибатида давлат ва жамият манфаатларига 500,1 миллиард сўм миқдорида моддий зарар етказилган.\nТергов жараёнида ушбу зарарнинг 355,7 миллиард сўми ундирилган.\nМаъзур тутинг, яна ўша саволни такрорлашга ўзимда бир мажбурият сездим:\nPrevious article«ЙТҲВИРУС» COVID-19дан хавфлироқ!\nNext articleОИТСга чалинганлар ишлаши мумкин эмасми: меҳнат қонунчилиги нима дейди?\nИнтеллектуал мулк ҳуқуқи муҳофазасини таъминлашда таълим ва тарғибот


Эркин микрофон - "Ташлаб кетадиган ахмоқ йўқ!"\n29 ноябр 2021, Тошкент вақти: 23:08\nдейди Озодликка Хитойдан сим қоқиб¸ бу ердан интернет орқали топгани ширкатга чув тушиб¸ 30 минг долларга яқин пулини ололмай юрган ўзбекистонлик тадбиркор.\nЧин-Мочиндан адолат излаëтган ўзбек\n20 октябр куни Озодликка илк сим қоққанлардан бири Хитойда тадбиркорлик қилаëтган Абдулборий бўлди.\nУ қўл телефон савдоси билан шуғулланар экан. Шу йил аввалида Хитойга борган ва маҳаллий уяли телефон ишлаб чиқарувчи компания билан шартнома тузган.\nХитой компанияси катта миқдорда пул олган, аммо ҳанузгача ўзбекистонлик тадбиркорга маҳсулот бермаяпти.\nАбдулборий шу иш ортидан Хитойда, хитойлик ишлаб чиқарувчилар билан судлашибди.\nАбдулборий: Нима дейди¸ Хитой халқи жуда ҳам аферист халқ бўлар эканда. Улар келишилган нарсани январда қилиб бериши керак бўлган. Улар шуни январда қилиб бера олмади. Январнинг охирида хитойларнинг бир ойлик байрами бўлади. Ўша байрамга тўғри келиб қолди¸ деб яна қилиб бера олмади. Февралда ўзим келдим. Мартда қилиб берамиз¸ деди. Мартда ҳам қилиб бермагандан кейин “Яна бир ой вақт берасан” деди. 6 март куни “Ë пулни берасан ë товарни берасан” деб тилхат ëздириб олдим. 6 март куни “Товарни ë пулни бермайсанми?” десам¸ “Йўқ¸ сен билан судда кўришамиз” дейди.\nИюн ойида суднинг қарори менинг фойдамга чиқди. Пулни қайтариб берадиган бўлди. Кейин у бошқатдан судга берди. Бу суд ҳам олдинги суднинг ҳукмини тасдиқлаб “Пулни берасан” деб ҳукм чиқариб берди. Суднинг ижрочиларига бордим. Ижрочилари унга телефон қилган эди “Эртага бораман” деди. Эртаси куни у келмади. Унинг ишхонасига бордик. Ишхонаси қулф.\nИнтернетда “300 одам ишлайди. Фалон миллион айлантираман” деб ëзилганлари ëлғон экан. Ўшаларни ҳужжат қилиб¸ нотариусдан тасдиқлатиб¸ ўшаларни топшириб¸ суд ижрочилари билан биргаликда жиноий иш қўзғатдим. Биринчи октябрда эди бу. Биринчи октябрда байрам бўлиб қолди. Тўққизинчидан бери ҳар кун бораман.\nМен суднинг хонасидан чиқмасдан “Шу ердан чиқмасдан ўтираман. Ë ўша учаласидан биттасини қилиб берасан ë мен кетмайман” дедим. Кейин булар менинг қўлимга кишан солиб олиб чиқишди. Одамни жуда хор қилишди. Нима қилишни билмасдан Ўзбекистон элчихонасига телефон қилсам¸ ҳеч ким олмайди. Мен Пекинга борганимда Ўзбекистон элчихонасига ҳужжатларни¸ суд ҳукмларини топшириб келганман. Телефон қиламиз¸ деган эди. Мана икки ойдан бери телефон қилмайди. Пулни олиш учун қаëққа телефон қилсам бўларкан? Халқаро судга бериш керакми.\nОзодлик: Сир бўлмаса¸ қанча сумма ҳақида гап кетаяпти?\nАбдулборий: Бу ерда 192 минг юан ҳақида гап кетаяпти. Бу 28 минг доллардан ошиқроқ.\nОзодлик: Катта пул эканда бу.\n- Бу пул шериклик пул. Охиригача ҳаракат қилиб олишим керак. Ташлаб кетадиган ахмоқ йўқ. Охирига етказиш керак энди¸ дейди Абдулборий.\nҲозир Хитойнинг Гуандон шаҳрида юрган ўзбекистонлик тадбиркор Абдулборий Хитой суди чиқарган ҳукмнинг Хитойда ижро этилишини талаб қилиб, энди хорижий ташкилотларга мурожаат қилмоқчи.\nНафақа олмоқчи бўлсанг¸ пахтага чиқ!\nНавбатдаги суҳбатдошимиз ҳозир хорижда юрган андижонлик қочқинлардан бири.\nУ куни-кеча қариндошлари билан суҳбатлашиб, Андижон расмийлари аҳолини пахта теримига кўпроқ жалб қилиш учун янги ислоҳот ўйлаб топибди, деган хулосага келганини айтади.\n- Қийинчилик бўлаяпти экан. Андижонда болаларнинг пулини бермаяпти экан. Болаларнинг пулларини¸ қарияларнинг пенсияларини олгани чиқишса¸ “Сен пахтага чиқиб¸ тўрт кун пахта териб беришинг керак” деб катта одамларни қийнашаëтган экан.\nОзодлик: Андижоннинг қаерида шунақа бўлаëтган экан?\n- Андижон шаҳрининг ўзида бўлаëтган экан.\nОзодлик: Шаҳарда яшаëтганлар ҳам пахтага чиқаяптими ҳозир?\n- Ҳа¸ пахтага чиқараяпти экан. Бориб¸ маҳалла комитетига учраб¸ ҳақиқатда пахтага чиқиб¸ териб келдим деса¸ қоғоз қилиб бераяпти экан. Кейин борса¸ болаларнинг пулини¸ қарияларнинг пенсиясини бераяпти экан.\nОзодлик: Албатта тўрт кун териб бериш керак эканми? Минимум тўрт кун эканми?\n- Ҳа. “Ҳеч бўлмаса тўрт кун пахта териб беришинг шарт. Кейин болалар пулини¸ кейин қарияларнинг пулини берамиз” деб маҳалла комитети оилаларни қийнаëтган экан.\nОзодлик: Тўрт кун пахта териб берса¸ “Фалонча кило пахта терди” деб қоғоз берар эканми?\n- Ҳа¸ шунақа қоғоз беради шекилли¸ яна билмайман. Терганингизни маҳалла комитетига исботлаб берасиз экан. Кейин маҳалла комитети қоғоз ëзиб¸ шу қоғозни кўтариб борсангиз¸ кейин пулларингизни берадиган бўлиб қолибди.\nОзодлик: Қачондан бошланибди бу иш?\n- Бу пахта мавсуми бошлангандан кейин бошланибди. “Тўрт кун териб беринглар. Пулини шунда берар эканми?” десам¸ “Берар экан” деди. “Майли¸ териб беринглар” деб қўйдим¸ дейди андижонлик қочқин.\nҲозир муҳожирликда яшаётган андижонлик қочқин қўлида икки ойлик гўдаги билан қолган қариндошининг болалар нафақасини олиш учун пахтага чиқишга мажбур бўлаëтганидан куйинмоқда.\n"Қозоғистонда деҳқончилик қилсаммикин?"\nРоссияда юрган яна бир андижонлик муҳожир Рустам ака “Эркин микрофон”нинг ўтган сонларидан бирида сўзлаган наманганлик ўқитувчи аёл ҳикояси билан қизиқди.\nБу аёл ўқитувчилигини ташлаб, Қозоғистонда деҳқончилик қилаётгани ҳақида сўзлаган эди. Рустам ака ҳам Россиядаги меҳнат муҳожирлигини йиғиштириб, Қозоғистонда деҳқончилик қилсаммикин, деган фикрда экан.\nУни суҳбатга тортдик.\nРустам ака: Шу Озодлик каналига Қозоғистондан Ўзбекистоннинг Андижонидан бўлган бир бола телефон қилган эди. Ўша ерда деҳқончилик қилар экан. Кейин наманганлик ўқитувчи аëл телефон қилган эди. У ҳам ўша ерда деҳқончилик қилиши ҳақида айтган эди. Мен Россияда ишладим. Жичча пул қилдим. Иложи бўлса у ëққа қанақа документлар керак бўлишини¸ қайси шаҳарга боришни билганимда¸ деҳқончилик қилганимиз яхши¸ дейманда. Ишлаб пул топиб¸ бировнинг гапини эшитиш жуда қийинда. Ўзингизни ерингиз бўлса¸ деҳқончилик қилсангиз¸ яхшимикан дейманда.\nОзодлик: Сиз ҳозир Россияда нима иш қиласиз?\nРустам ака: Бу ерда қурилиш ишлари қилинади.\nОзодлик: Шунинг ўрнига Қозоғистонга бориб деҳқончилик қилсаммикан деб ўйлаяпсиз.\nРустам ака: Мисол учун¸ мен ҳозир 2000 долларча пул тўпладим. Шу пул етадиган бўлса¸ агар етмайдиган бўлса¸ яна қолиб ишлаб¸ пул етказадиган бўлсам¸ баҳор ойиданми¸ қайси ойдан ернинг документларини гаплашиб қилинадиган бўлса¸ ўшаларни билиб олсам¸ баҳордан бориб Қозоғистонда ер олиб¸ деҳқончилик қилардимда.\nОзодлик: Нимага шу деҳқончиликни Ўзбекистонда қилиб қўя қолмайсиз?\nРустам ака: Ўзбекистонда ҳозир бир гектар ерни бир миллионга боради деяпти. У ердан иккита ҳосил олиш керак бўлади¸ дори-дармонлари бўлади¸ вақти бемаҳал одам ишлатиш керак бўлади. Қишлоқнинг қизлари 2000-3000 учун фермернинг қўлида эрталабдан кечгача ишлайди. 2000-3000 нима бўлади? Яримта нон билан баклашкада чой олиб олишади. Печак қанд ҳам қурт босганмией. 2000 ëки 3000 учун 24 соат умри ўтиб кетади. Олтиндан қиммат вақтини ажратаяпти.\nОзодлик: Сизга ишчи кучи арзонга тушарканку. 2000 доллар пулим бор деяпсизку.\n- Етмайдида. Ҳозир ҳар хил гап бўлаяпти. Қозоғистон Ўзбекистонга нисбатан тинчмикан¸ дейманда. Ўзбекистон яхши бўлганда наманганлик опа у ëқда нима қилади? Менинг ҳам иккита опам ўқитувчи. Ойликларини ҳам олишолмайди. Дарс ўтиш жараëнини кўрсанг¸ кулгинг қистайди¸ дейди Рустам ака.


Ислом Каримов Минскдаги МДҲ саммитида иштирок этади\n06 май 2021, Тошкент вақти: 21:58\nЎзбекистон Президенти Ислом Каримов Мустақил Давлатлар Ҳамдўстлиги Давлат раҳбарлари кенгашининг навбатдаги мажлисида иштирок этади.\nСаммит 2014 йил 9-10 октябрь кунлари Беларусь пойтахти Минск шаҳрида бўлиб ўтади.\nТaдбир дaвомидa сиёсий ҳaмкорлик, Ҳaмдўстлик минтaқaсидa хaвфсизликни мустaҳкaмлaш, нaркотиклaр нaзорaти, ноқонуний мигрaциягa қaрши курaш кaби мaсaлaлaр муҳокaмa этилиши кутилмоқда.\nСaммитнинг биринчи кунидa Тaшқи ишлaр вaзирлaри йиғини, иккинчи кунидa Дaвлaт рaҳбaрлaри кенгaшининг мaжлиси бўлиб ўтaди.\nУкрaинa президенти Петро Порошенконинг Минск сaммитидaги иштироки ҳозирчa мaвҳум қолмоқдa.\nAввaлроқ Укрaинa МДҲ тaркибидaн чиқиш ниятини билдиргaн эди.


Компаниялар Хитойга бепул чипталар таклиф қилмоқда | Qalampir.uz\nКомпаниялар Хитойга бепул чипталар таклиф қилмоқда\nОлам\t29 Январь 17:37 8415\nХитой билан парвозларни тўхтатган халқаро авиакомпаниялар сони тез суръатларда ўсмоқда. Шу билан бирга, хитойлик сайёҳларнинг чет элга сафарлари бекор қилинганлиги сабабли, баъзи транзит йўналишларида ҳам парвозларни вақтинча тўхтатишга мажбур бўлинмоқда. "Аэрофлот" ва S7 каби кўплаб компаниялар Хитойга парвоз учун бепул чипталар таклиф қилмоқда.\nAввалроқ, бир қатор авиакомпаниялар коронавирус тарқалиши бошланган Ухань шаҳрига рейсларни оммавий равишда бекор қилгани ҳақида хабар берган эдик. Шундан сўнг 23 январдан бошлаб ХХР маъмурлари аеропорт ва шаҳар станциялари ишини тўхтатиб қўйди.\nНафақат Хитойга, балки Европага ҳам рейслар бекор қилинмоқда.\n29 январь куни Россиянинг "Уральские авиалинии" авиакомпанияси қиш сўнгига қадар коронавирус тарқалиши сабабли Европанинг қатор мамлакатларига тўғридан тўғри авиарейсларни тўхтатаётганини маълум қилган.\nAввалроқ Ural Airlines авиакомпанияси Хитойнинг Хайнань ороли билан Екатеринбург ва Tюмендан парвозларни тўхтатган эди. Шунингдек, 7 февралдан бошлаб Екатеринбургдан Сиан ва Ордос шаҳарлари билан алоқа тўхтатилган.\nҲафта бошида Россия авиакомпаниялари, хусусан, "Aзур Aир", Nordwid ва iFly Хитойга чартер рейсларини вақтинча тўхтатди.\nБаъзи давлатлар, шу жумладан Грузия ва Қозоғистон, шу пайтгача ХХРга ҳаво қатновини бутунлай чеклашга қарор чиқариб бўлди. Шундай қилиб, Грузия фуқаро авиацияси агентлиги парвозлардаги чекловлар қишки навигация мавсуми охирига қадар (29 март) кучда қолади. Грузия ва Хитой ўртасида ҳафтасига уч марта Tбилиси-Урумчи йўналиши бўйича мунтазам рейслар бор. Қозоғистон ҳукумати қошидаги идоралараро комиссия Хитой фуқароларига визалар берилишини ва 3 февралдан мамлакатлар ўртасида мунтазам ҳаво қатновини тўхтатишга қарор қилган.\n"British Airways" авиакомпанияси ҳам Хитойга рейсларнинг тўхтатилишини маълум қилди. Бундан ташқари, Финляндиянинг "Финнаир" авиакомпанияси Хитойга бир нечта рейсларни бекор қилди.\nЎз навбатида, Хитойнинг Nine Air авиакомпанияси ҳам битта халқаро рейсини бекор қилди. Шунингдек, Владивосток ва Хитойнинг Йиву шаҳри ўртасидаги иккинчи рейсни бекор қилиши кутилмоқда. Ўтган ҳафта яна бир Nord Star авиакомпанияси россиялик сайёҳларни Санияга (Хитой) ташишни тўхтатган.\nAҚШ ва Испания ҳам рейсларни тўхтатиши мумкин.\nAҚШ маъмурияти пневмония авж олганлиги сабабли Хитойдан AҚШга барча рейсларни вақтинча тақиқлаш мақсадга мувофиқлигини кўриб чиқмоқда. Mаълум бўлишича, AҚШнинг йирик авиакомпанияларининг вакиллари Оқ уйга чақирилган ва Президент Дональд Tрамп маъмурияти кўриб чиқилиши муҳим бўлган мавзулар қаторига Хитойга барча рейсларни тақиқлашни киритган.\n"Эл Периодиcо" газетасининг ёзишича, Испаниянинг Iberria авиакомпанияси ҳам Шанхайга тўғридан тўғри рейсларни тўхтатишни кўриб чиқмоқда.\n04 Август 15:22 60800\n05 Август 11:03 46030\n04 Август 20:35 33388\n04 Август 14:05 31770\n05 Август 12:52 29567


Рязанда ҳалок бўлганларнинг жасади Ватанига етказилмоқда | Qalampir.uz\nРязанда ҳалок бўлганларнинг жасади Ватанига етказилмоқда\nОлам\t07 Август 2019 10:14 1805\n6 август куни Россиянинг Рязань областидаги М-5 Урал-Рязань трассасида ичида тожикистонликлар бўлган микроавтобус автоҳалокатга учради. Микроавтобус ичида бўлган олти тожикистонлик ҳалок бўлгани ва яна олти нафари яраланган. Бу ҳақда ASIA Plus хабар бермоқда.\nТожикистон Меҳнат вазирлиги вакили Иброҳим Aҳмадовнинг сўзларига кўра, ҳалок бўлганларнинг шахслари аниқланган. Ҳозирда жасадларни ўз ватанларига юбориш чоралари кўрилмоқда.\n"Aвиаҳалокатда ҳалок бўлган олти кишининг барчаси Тожикистон фуқаролари, уларнинг орасида 14 ёшли қиз ҳам бўлган," деди Aҳмадов.\nАҳмадовга кўра, Тожикистон элчихонаси ва Рязандаги тожик диаспораси билан биргаликда ҳалок бўлганларнинг жасадларини ўз Ватанларига юбориш чораларини кўрмоқда. Ваколатхона жабрланганларга шифохоналарда ҳам ёрдам беради.\nКалугадаги автоҳалокат 5 кишининг умрига зомин бўлди Боласини қутқармоқчи бўлган ота автобус тагида қолди\n21 Январь 17:25 35925\n20 Январь 21:40 30209\n22 Январь 12:20 19286


Россия пойтахтида украиналик депутат қисқа муддатга ҳибс қилинди\nУкраиналик депутат Олексий Гончаренко, Москва, 2015 йил 1 марти.\nМосквада қисқа муддатга ҳибс қилинган украиналик депутат Олексий Гончаренконинг 2 март куни яна маҳкама қаршисига чиқарилиши ва қайта ҳибс этилиши кутилмоқда.\nБу ҳақда Франс-пресс агентлигига украиналик депутатнинг адвокати маълум қилган.\nРоссия Федерал тергов қўмитаси Гончеренко ўз шаҳри Одессада украинапараст ва россияпараст намойишчилар ўртасида 2014 йил май ойида содир бўлган тўқнашувда иштирок этган-этмагани юзасидан сўроқ қилинганини билдирди. Ўшанда содир бўлган отишмада ўнлаб одам, шу жумладан, Россия фуқаролари ҳалок бўлган.\nУкраина парламенти спикери Владимир Гройсман дипломатик дахлсизликка эга бўлган Гончаренконинг Москвада қўлга олинишини “халқаро ҳуқуқ меъёрларининг бузилиши” ўлароқ баҳолади. Спикер Украина ташқи ишлар вазири Павел Климкинни парламент аъзоси бўлган Олексий Гончаренкони озод қилиш учун ошиғич чоралар кўришга чақирди.


1 октябрь — Ўқитувчи ва мураббийлар куни - IF\n1 октябрь мамлакатимизда Ўқитувчи ва мураббийлар куни сифатида кенг нишонланади. Ушбу байрам ўзининг бой ҳаётий тажрибаси билан бизга билим ва қобилият берган ҳамда доимо маслаҳатгўйимиз бўлган азиз устоз ва мураббийларга бағишланади.\n“Ижтимоий фикр” республика жамоатчилик фикрини ўрганиш Маркази томонидан ўтказилаётган мониторинг тадқиқотлари натижаларининг далолат беришича, билим ўрганиш ва маълумот олиш ёшларнинг ҳаётий қадриятлари тизимида муҳим ўрин эгаллайди.\nМеҳнат бозорида рақобатбардош ва талабгир бўлиш учун яхши маълумот олиш кераклигини ёшларимиз чуқур англайдилар. Ёшларнинг қатъий ишонишларича, айнан билим ва олинган маълумот ҳамда устоз ва мураббийларнинг ўгитлари уларга ҳаётда ўз ўрнини топишга, профессионал фаолиятда ютуқларга эришишга, жамиятда ўзини ишонч билан дадил тутишга ва эзгу мақсадлар сари интилишда янги стратегиялар ишлаб чиқишга имкон беради.\n“Ижтимоий фикр” республика жамоатчилик фикрини ўрганиш Маркази мамлакатимизнинг барча ўқитувчилари ва мураббийларини қутлуғ байрам билан қизғин муборакбод этади. Сиз, азиз устозларнинг мураккаб ва айни пайтда шарафли фидокорона меҳнатингиз, ўсиб келаётган ёш авлод тўғрисидаги беқиёс ғамхўрлигингиз ва юқори касб маҳоратингиз энг эзгу орзу-умидларнинг рўёбга чиқишига хизмат қилади. Байрамингиз муборак бўлсин, азиз ўқитувчилар ва мураббийлар!


Д харфига туш табирлари » Tush tabiri, tushlar tabiri, тушлар таъбири\nД харфига туш табирлари\nТушда ДАРЁ. Д харфига туш табирлари\nИбн Сийрийн Раҳматуллоҳ алайҳ айтибдирларким, ҳар ким тушида дарёни кўрса, подшога ёки олим бузрукка ишорат бўлгай. Ҳар ким тушида дарёнинг сувини тиниқ ва оқ кўрса, ўша жойнинг подшоҳи одил бўлғай.\nАгар дарёнинг сувидан ичса, подшоҳдан унга инъом етгай ёки бир олимнинг илмидан баҳраманд бўлгай. Агар дарёг-а йиқилиб, жомалари лой бўлса, подшо (бошлиқ)дан унга ғам етгай.\nАгар эгнидаги кийимларни ювиб покиза қилса, ғам- андуҳдан халос бўлгай. Агар дарёдан ўтиб кетса, душмандан халос бўлгай.\nАгар дарёдан ёқут ва маржон териб олса, албатта ул одам олим ва фозил бўлгай. Агар дарёдан катта балиқни тутиб ўлдирса, подшо (бошлиқ)нинг душманини ҳалок қилгай.\nИбн Сийрийн айтибдирларким, ҳар ким тушида бир жойда дўл ёғиб турганини кўрса, ўша жойнинг одамларига подшодин ранж етгай. Агар дўл билан бирга бўрон, раъд (момоқалдироқ) бўлса, қаҳатчилик ва жанг бўлгай. Кирмоний Раҳматуллоҳ алайҳ айтибдирларким, бўрон, дўл ва раъд неъмат, кенглик ва омонликка далил бўлгай.\nТушда бирор дўстини кўриш қувонч ва бахт, ишда муваффақиятга эришиш, кутаётган инсони бўлса, унинг келишига ишорадир.\nТушда хурмо данагини кўриш узоқ умрдан далолат беради. Хурмо данаклари уйнинг асосини ва мустахкам эътиқодга ҳам ишорадир. Баъзан эса узоқлашиш ва айрилиққа ишорадир.\nТушда чайла кўриш, қўрқув ва ғамдан қутулишга далолат беради.\nТушда дона-дона нарсаларни олиш яхшилик аломати. Сочилган доналарни бир ерга тўплаш йўқчиликнинг тугашига ишорадир.\nТушда довул кўриш аҳамиятсиз хабарга ишора.\nТушда кўрилган бўш дафтар иш топишга; ёзилган дафтар қайғудан далолат беради.\nТушда ўзини даҳшатга тушганини кўриш кутилма- ганда хушхабар эшитишга ишорадир.\nИбн Сийрийн айтибдирларким, ҳар ким деворни кўрса, унинг ҳол-аҳволига далолат қилгай. Чунончи,\nдеворни мустаҳкам, бутун ҳолда кўрса, ҳоли ҳам яхши ва поклик билан ўтгай. Агар деворни бузуқ, нураган кўрса, ҳоли хароб ва ғамгин бўлгай. Агар шаҳарнинг ёки масжиди жомеънинг девори йиқилса, ўша шаҳарнинг бошлиги ҳалок бўлгай. Агар ўз қўли билан шаҳарни девор кўтариб ўраса, унинг дини пок ва қувватлик бўлгай.\nТушда денгизга тушмоқ катта ташкилотга ишга ўтиш; денгиз сувидан ичиш давлат, узоқ умр, куч-қудрат; денгизда\nсузиш эса гуноҳлардан фориқ бўлиш; тўлқинли денгиз эса бўлажак таҳликалардан огоҳ қилади. Денгизда роҳат қилиб сузиш моддий ва маънавий ютуқларга эришилади.\nТушда дарвеш кўриш ноз-неъмат, савоб, илм ва ҳикматга ишорадир.\nДиний байрам кўриш яхшилик аломатидир.\nТушда диплом кўриш бирор ишни самарали якун- лашга; шараф ва эътиборга ишорадир.\nТушда дўл ёгишини кўриш одамлар учун офат, кутил- маганда дўл ёғиши туш кўраётган одамнинг хасталанишига ишорадир.\nДўсти уни зиёрат қилганини кўриш кувончга ишора. Тушида биров билан дўстлашса, қадри ошишига ишорадир.\nТушда дуо қилганини кўриш ўнгида ибодат қилиш ва савобга эришишга ишорадир.\nИбн Сийрийн айтибдирларким, ҳар ким тушида думба кўрса, қариндошли ёки фарзандли бўлади. Агар думбаси бақувваг, маҳкам бўлса, далйл бўлгайки, фарзанди саломат, бақувват бўлгай. Агар кичкина кўрса, фарзандига офат етгай. Садақа берсин.\nТушда янги кўтарилган девор икки дунё саодатига ишо- радир. Девор. кўтариш солиҳ амалга ишорадир. Янги девор- нинг дарров қулашини кўрмоқ моддий зарарга ишорадир.\nИмом Жаъфар Содиқ Раҳматуллоҳ айтибдирларким, тушида дўзахни кўриш, 6 нарсага далолат қилғай:\n1. Аллоҳ таолонинг ғазаби.\n2. Гуноҳга ботиш.\n3. Шоҳ ситами.\n6. Ранж ва меҳнат.\nАлбатта садақа берсин.\n« Тушда ГАДО\nТушда ДУШМАН »


Мақолалар мазкур саъна бўйича сараланган: Среда, 22 Июль 2015\nСреда, 22 Июль 2015 11:48\nИнновацион ишланмалар илм-фан ва ишлаб чиқаришнинг интеграциялашувига хизмат қилмоқда\nИшлаб чиқариш ва қайта ишлаш саноати юқори даражада ривожланган Ўзбекистонда муҳим амалий аҳамиятга эга янги полимер материаллар олиш учун катта ҳажмдаги чиқинди ресурслари мавжуд. Бу нафақат қимматбаҳо маҳсулотлар ишлаб чиқариш, балки чиқиндилардан самарали фойдаланиш масаласини ҳал этишда ҳам ғоят долзарб аҳамиятга эга.\nМаҳаллийлаштириш дастури: модернизация ва изчил ривожланиш\nЖорий йилнинг олти ойида республикамизда Маҳаллийлаштириш дастури доирасида 585 турдаги янги маҳсулотни ишлаб чиқариш ўзлаштирилди. Бу саноат тармоқлари салоҳиятини янада кенгайтириш, инновацион лойиҳаларни ҳаётга изчил татбиқ этиш юзасидан кўрилаётган чора-тадбирлар самарасидир.\n«Textile World» журнали Ўзбекистондаги қулай сармоявий муҳит ҳақида\nПокистонда нашр қилинадиган “Textile World” журналида “Ўзбекистондаги сармоявий иқлим” сарлавҳали мақола чоп этилди. Унда мамлакатимизда хорижий сармоядорлар учун яратилган қулай шарт-шароитлар ҳамда кенг имкониятлар ҳақида атрофлича маълумот берилган.\nСреда, 22 Июль 2015 11:40\nСреда, 22 Июль 2015 11:36\nМаълумки, Президентимиз томонидан жорий йилнинг 17 июль куни “Ўзбекистон Республикаси давлат мустақиллигининг йигирма тўрт йиллик байрамига тайёргарлик кўриш ва уни ўтказиш тўғрисида”ги қарори қабул қилинди.\nТадбиркор, зукко ва оқила хотин-қизларимизнинг оила ва жамиятдаги мавқеи мустаҳкамланиб, ишлаб чиқаришдаги улуши ортмоқда\nНавоий шаҳридаги “Nafis Tex” хусусий корхонасида енгил саноат маҳсулотлари тайёрланади. Кейинги йилларда рақобатнинг кучайиши ишлаб чиқаришни модернизация қилишни талаб этгач, соҳага инновацион технологияларни жорий қилиш эҳтиёжи туғилди.\nСамарқанд туманидаги “Агромир — Самарқанд” Ўзбекистон — Буюк Британия қўшма корхонасида тайёрланаётган хуштаъм шарбатларга нафақат юртимиз, балки хорижда ҳам талаб ортмоқда.\nСреда, 22 Июль 2015 11:35\nКейинги икки йилда хориждан умумий қиймати 61 минг АҚШ долларилик илғор дастгоҳларни харид қилган “Голден форест” МЧЖ қишлоқ жойларда намунавий лойиҳалар асосида уй-жой барпо этаётган қурилиш ташкилотларининг ишончли ҳамкорига айланди.\nБитирувчилар Марғилонда иш ўрганади\nЯқинда Термиз туманидаги Наргиза Шобердиева раҳбарлик қилаётган оилавий корхона жамоаси сафига келиб қўшилган Термиз архитектура ва қурилиш коллежи битирувчилари — М. Музробова ҳамда С. Шарипова гиламчилик сирларини пухта ўзлаштириш учун Марғилон шаҳрига юборилди.\nСреда, 22 Июль 2015 11:27\nЖорий йилнинг иккинчи чорагида Германия иқтисодиёти 0,3 фоиз ўсган. Бу ҳақда мамлакат Молия вазирлиги хабар тарқатди. Мазкур кўрсаткич 2015 йилда ялпи ички маҳсулот ишлаб чиқариш борасида кузатилган илк ижобий натижа ҳисобланади.


USAID ва Қирғизистон ҳамкорлик ҳужжатини муҳокама қилдилар\nБИШКEК – АҚШ халқаро тараққиёт агентлиги (USAID) расмийлари АҚШ ва Қирғизистон ўртасидаги икки томонлама ҳамкорлик шартномасини (BCA) муҳокама қилиш учун Бишкекка ташриф буюрдилар. Бу ҳақда Бишкекдаги АҚШ элчихонасининг чоршанба (24 апрель) кунги баёнотида хабар берилган.\nДушанба ва сешанба (22-23 апрель) кунлари АҚШ элчихонасининг сиёсий ва иқтисодий масалалар бўйича маслаҳатчиси Томас Селингер ҳамда USAID вакиллари Жеймс Келлехер ва Гари Линден Қирғизистон ҳукумат делегацияси вакиллари билан шартноманинг асосий мақсадларини муҳокама қилдилар.\nПрезидент Дональд Трамп ва унинг ҳамкасби Сооронбай Жеенбеков ўзаро манфаатли шартномани имзолаш ниятида эканликларини эътироф этишган.\n1991 йилда Қирғизистон мустақилликка эришганидан бери АҚШнинг Қирғизистонга кўмаги мамлакатнинг иқтисодий ривожи, ҳарбий ва террорчиликка қарши кураш чоралари учун манфаатли бўлган.\nБўлмасам-чи! Хомтама бўлма. 93-йилда эришилган аввалги шартноманинг асл мақсадлари фош бўлган. Уларнинг наздида мамлакатимиз учун демократия бу икки инқилоб йўлидир. Бизга ўзимизнинг йўл керак.


Самарқандлик рассомларнинг уруш хотираларига бағишланган суратлари томошабинлар эътиборини тортди - zarnews.uz\nСамарқанд шаҳридаги Ўсматбой мадрасасидаги картиналар галереясида Хотира ва қадрлаш кунига бағишланган Ўзбекистон Бадиий академияси бадиий ижодкорлар уюшмаси Самарқанд вилоят бўлими рассомларининг ижодий асарлари кўргазмаси бўлиб ўтди.\nКўргазмада рассомларнинг уруш хотиралари, унинг қаҳрамонлари, Самарқанднинг бетакрор манзаралари, урушдан кейинги йилларда кишилар ҳаёти, нигоҳи акс этган суратлар жой олди.\n- Бундай кўргазмалар бизга ижодий илҳом беради, - дейди рассом Озод Негматов. – Яқинда Тошкент шаҳрида бўлиб ўтган самарқандлик рассомларнинг ижодий кўргазмаси ҳам шулар жумласидан. Уларда ўз асарларимиз билан қатнашиб, янги ғоялар билан қайтамиз. Рассом учун эътибор ва мотивация жуда муҳим. Унинг асарлари томошабин нигоҳида экан, у сиз илғамаган гўзалликларни, манзараларни, инсон қарашларини мойбўёқлар орқали қоғозга тушираверади.


Қозоғистонга АҚШ ва британ ҳарбийлари етиб келишди - BBC News O'zbek\nҚозоғистонга АҚШ ва британ ҳарбийлари етиб келишди\nУлар Қирғизистон, Туркия ва Тожикистон ҳарбийлари иштирокида Қозоғистон махсус бўлинмаларини Бирлашган Миллатлар Ташкилотининг халқаро тинчликпарварлик амалиётларига тайёрлашади.\nБу давлат тинчликни сақлаш бўлинмаларининг жанговар салоҳиятини оширишга эътибор қаратишади.\n2003 йилдан буён мунтазам равишда ўтказиб келинувчи “Саҳро бургути", деб номланувчи ва бу йил Қозоғистон мезбонлик қилаётган ушбу машқлар икки босқичда бўлиб ўтади.\nМашқларнинг биринчи босқичи 6 апрел куни бошланади ва 11 кун давом этади. Иккинчи босқичи эса, шу йилнинг июн ойига режаланган.\nБу ҳақда Қозоғистон Мудофаа вазирлиги билдирган.\nМаълум бўлишича, британ ҳарбийлари улар билан тактик машғулотлар олиб боришади.\nАмерикалик ҳарбийлар эса, “Казбриг” ва “Казбат” штабларининг қўмондонлик салоҳиятини оширишга эътибор қаратишади.\nУларга 'жанг' майдонида қачон ва қандай қилиб қарор бериш сир-синоатларини ўргатишади.\nАйни ўринда таъкидлаш жоиз, “Саҳро бургути – 2015” бу йил қўшни Афғонистондаги вазият анчайин издан чиқиб бораётган ва “Исломий Давлат” гуруҳи минтақада фаоллашишга ҳаракат қилаётган бир манзарада бўлиб ўтади.\nШундоққина биқинларида вужудга келаётган бу каби ҳолат аллақачон барча минтақа давлатлари раҳбарларининг ошкора хавотирларига сабаб бўлиб улгурган.\nСўнгги ойларда уларнинг барчаси ўз чегараларини мустаҳкамлаш, хавфсизлик чораларини кучайтириш саъй-ҳаракатига ҳам тушиб қолишган.\nЖорий пайтда дунёдаги энг қудратлиси саналувчи "Исломий Давлат" шу йил бошида Покистонда ўзининг минтақадаги янги тармоғига асос солган.\nЯнги миллий бирдамлик ҳукумати иқтидорга келган ўтган ярим йил ичида қўшни Афғонистонга ҳар томондан сизиб киришга уринмоқда.\nҲозирга келиб, Афғонистоннинг айрим Марказий Осиё давлатларига бевосита чегарадош қатор шимолий ва шимолий-шарқий вилоятларида ҳам фаоллашишга уринмоқда.\nБундан ташқари, Яқин Шарқдаги бу қудратли гуруҳ Афғонистоннинг қатор жанубий ва айрим ғарбий вилоятларида ҳам янги жангарилар ёллаш, ўз базаларини барпо этиш ва тайёргарлик жамлоқларини ташкил этишга ҳаракат қилаётганига оид хабарлар бор.\nЯқинда Афғонистон вице-президенти генерал Абдулрашид Дўстум ҳам илк бор “Исломий Давлат” мамлакати ва қўшни давлатларга солаётган жиддий хавф билан ошкора огоҳлантириб чиққан, “қора байроқ”лар бутун минтақага таҳдид эканини айтганди.\nАгар, Афғонистон раҳбарининг сўзларига таянилса, ҳозир "Исломий Давлат"нинг фаолияти ўз мамлакатида жадаллик билан уюшиш, мўлжал олиш, қарор бериш ва ҳужум қилиш даражасига етиб бормоқда.\nШу кунларда қўшни Афғонистондаги вазият минтақага солиши мумкин бўлган таҳдид МДҲ доирасидаги қатор ташкилотлар йиғинларининг ҳам асосий мавзусига айланган.\nКеча пайшанба куни Душанбе шаҳрида поёнига етган ОДКБ ташкилотига аъзо давлатлар ташқи ишлар вазирлари ҳам худди шу масалани муҳокама этишган.\nАфғонистонга бевосита қўшни Тожикистон ОДКБ ўз чегараларини мустаҳкамлашда ёрдам бермаётганидан шикоят ҳам қилган.\nМинтақадан олинаётган хабарларга кўра, МДҲ давлатлари ташқи ишлар вазирларининг бугунги Бишкек йиғини ҳам айнан Марказий Осиё ва Афғонистон масаласига қаратилган.\nЎтган март ойида эса, Тожикистон Афғонистонга чегарадош Хатлон вилоятида 30 мингдан ортиқ ҳарбий ва захирадаги аскарлари иштирокида ҳарбий мақшлар ҳам уюштирганди.\nХудди шу манзарада қўшни Туркманистоннинг ўз чегараларини ҳимоя этишда кўмак беришини сўраб, АҚШ томонига мурожаат қилганига оид хабарлар ҳам ўртага чиққан.\nШу кунларда айрим нуфузли интернет нашрларида чоп этилган мақолаларда эса, "Исломий Давлат"нинг аллақачон Марказий Осиёда ҳам фаоллашишга улгургани ҳақида сўз юритилади.\nЖумладан, яқинда centralasiaonline.com интернет нашрида чоп этилган мақоланинг ўзи, ҳатто, “Исломий Давлат”нинг Марказий Осиёда фаоллашганидан Ўзбекистонда ташвишдалар”, деб номланади.\nАммо, таъкидлаш жоиз, шу пайтгача қўшни Афғонистон ёки Покистонда уюштирилган бирор бир ҳужумга "Исломий Давлат" гуруҳининг ўзи бевосита масъулиятни зиммасига олиб чиқмаган.


"Ўқитувчиларнинг маошини депутатларнинг ойлигига тенглаштириш керак" - 0\nИложи бўлса, ўқитувчиларнинг маошларини депутатлар ва вазирларнинг маошларига тенглаштириб қўйиш керак. Бу ўқитувчиларнинг обрўсини оширади. Бу фикрни депутат Абдиваҳап Нурбаев «Марал» радиосига берган интервьюсида айтиб ўтди.\nДепутатнинг сўзларига кўра, ўқитувчиларнинг обрўсини ошириш керак. Чунки ОРТдан яхши балл олган ўқувчилар педагогик йўналишларни танламай қолмоқда. Бу мамлакат келажагига жиддий зарар етказади.\nНурбаев таълим ва тарбия ёнма-ён бўлиши кераклигини таъкидлаб, 100 ўқитувчидан кўра битта ота-онанинг тарбияси муҳимроқ эканлигини таъкидлади. Бу борада ота-оналар ўзларининг хулқ-атвори ва хатти-ҳаракатлари билан фарзандларига ўрнак кўрсатишлари керак.\nУ ота-оналарнинг масъулиятини ошириш учун видеороликлар тайёрлаб, тушунтириш ишларини олиб бориш зарурлигини қўшимча қилди.


Apple ўз ижтимоий тармоғи устида иш олиб бормоқда\n17:28 / 26.08.2016 4496\nApple компанияси Facebook, Snapchat ва Instagram асосида ижтимоий тармоқлар учун ўз дастурини яратиш устида иш олиб бормоқда. Бу ҳақида Bloomberg хабар берди.\nApple ходимларининг сўзларига кўра, янги дастур фойдаланувчиларга видеороликлар ёзиб, уларни таҳрирлашга, турли хил фильтрларни амалга оширишга ва натижаларни бошқа фойдаланувчилар билан баҳам кўришга ёрдам беради.\nBloomberg нашрида қайд этилишича, «тармоқларнинг оммавийлигидан максимал фойда олиш» мақсадида компания кунига 30-50 дақиқа таниқли дастурлар, жумладан, Facebook, Snapchat ва Instagram'да вақтини ўтказувчи ёш фойдаланувчиларга эътибор қаратмоқда. Видео билан ишлаш воситаларидан ташқари, дастурчилар ижтимоий тармоқларнинг ажралмас қисми бўлган бир неча функцияларни ҳам қўшмоқда. Мисол учун, турли фойдаланувчилар ўртасида алоқа қилиш имкони.\n«Икки дўст бир-бирининг барча матнли хабарлари, электрон почта, видеороликлар ва фотосуратларини кўриш имконига эга бўлади», — деб қайд этилади Apple матбуот хизмати хабарида.\nЯнги дастурни AppStore'да юклаб олиш мумкин ёки «олма» гаджетларининг камерасида автоматик қўшилиш орқали ишга тушади. Компания ходимларининг сўзларига кўра, ижтимоий тармоқларда видеороликлар инстаграмдаги каби тўртбурчак шаклда бўлади.\nҲозирча номи маълум бўлмаган дастурни ишлаб чиқариш жараёнида Final Cut Pro ва iMovie каби дастурлар ишлаб чиқарган жамоа иштирок этмоқда.\nЯнги дастур 2017 йилда ишга туширилиши режалаштирилган.


Ўзбекистон ҳар йили табиий офатлардан 3 миллиард доллар зарар кўради\n20 январ 2022, Тошкент вақти: 21:10\n2020 йилнинг 1 май куни Сардоба сув омбори тўғонининг бузилиши оқибатида 2 570 та ҳовли вайрон бўлган.\nЎзбекистондаги табиий офатлар оқибатида ҳар йили камида 1 миллион 400 минг киши зиён тортади. Ҳар йили табиий офатлардан мамлакат деярли 3 миллиард долларлик зарар кўради.\nУшбу маълумот 22 ноябрь куни Иқтисодий тараққиёт ва камбағалликни қисқартириш вазирлиги Жаҳон банки ва Марказий Осиё минтақавий экологик маркази билан биргаликда ўтказган йиғилишда маълум қилинди.\nЙиғлишида қайд этилишича, “Ўзгидромет” келгуси асрда ҳарорат яна 1,5°C — 3 °C га кўтарилиши мумкинлигини прогноз қилмоқда.\nИқлим ўзгариши натижасида табиий офатлар, айниқса қурғоқчилик, сув тошқинлари ва кўчкилар хавфи ортади.\nҲисоб-китобларга кўра, йирик сув тошқини мамлакат ЯИМнинг тахминан 5 фоизига зарар етказиши мумкин.\nШундан келиб чиққан ҳолда Иқтисодий тараққиёт ва камбағалликни қисқартириш вазирлиги, Жаҳон банки ва Марказий Осиё минтақавий экологик маркази табиий офатлар хавфи таъсирини камайтириш ва юмшатиш бўйича имкониятлар ҳамда истиқболларни муҳокама қилди.


“Боламни тинч қўйишсин”\nАлишер Соиповнинг отаси Аваз ака ва онаси Зайнабхон ая фарзанд доғи ўртаганида Алишернинг қизи Зулайҳони эркалаб овунадилар.\nФарзандининг қотили топилишидан умид узган Алишер Соиповнинг волидаси қирғиз расмийларидан, жилла қурса, марҳум ўғли ҳақида ёмон сўз айтмасликни сўрамоқда.\n24 октябр куни ўшлик бир гуруҳ журналистлар ўзларининг марҳум ҳамкасби Алишер Соиповни хотирлаш учун унинг хонадонига бордилар. Қуръон тиловат қилиниб, ҳол-аҳвол сўралгач, Алишернинг яқинлари унинг тириклик чоғини эсга олишди:\n- Болалар билан ортиқча шўхлик қилиб ҳам ўйнамаган. Тўғри ишига борарди, ишидан тўғри келарди. Кеч қоладиган бўлса: “Ая, дада, мен мана бу соатда келаман, бугун ушланиб қоламан”, дер эди. Биз айтган вақтида кутардик. Кийим-бошини ҳам жуда тоза тутарди. Боламга кийим ҳам ярашарди. Боламнинг кийимларини, тутган буюмларини кўрсам, юрагим ўртаб кетаяпти. Тирик бўлганида 4 сентябр куни 28 ёшга тўларди. Мана, қизи ҳам 2 ёшга кирди, дейди Алишернинг онаси Зайнабхон ая йиғлаб.\nЗайнабхон ая фарзанд доғидан дили ўртанган пайтларда Алишернинг ортидан эшитаётган яхши сўзлар ўзига мадад бўлаётганини айтади:\n- Шу кунгача болам тўғрисида, ўзини кўрмаган бўлишса ҳам, билган-билмаган одамлар: “Болангизни бир марта кўриш иштиёқида эдик” деб мақтаб келишганида кўнглим кўтарилаяпти. Вафот этганидан кейин болам уч маротаба тушимга кирди. Уччаласида ҳам янги кийимда, рўпарамда кулиб турган ҳолда. Демак, яхши ётибди экан. Яхшиларнинг дуолари ўтсин, болам яхши ётсин, тинч ётсин, дейди Зайнабхон ая.\nАйтиб ўтиш жоизки, ўтган икки йил давомида Алишернинг ўлими юзасидан Қирғизистондаги катта-кичик амалдорлар кўплаб баёнотлар берди. Жиноят иши шахсан Қирғизистон президенти Қурмонбек Бакиев назоратида бўлганиданми ёки бошқа сабабларга кўрами - қотил топилгандай ҳам бўлди. Ҳатто суд бўлди. Лекин иш қайта терговга юборилди. Айни пайтда Қирғизистонннинг тегишли идоралари мазкур жиноий иш юзасидан турли баёнотлар тарқатиш билан овора бўлмоқда, холос.\nЎз ўғли тўғрисида расмийлар тарафидан турли салбий фикрлар эшитишдан чарчаган Зайнабхон ая Алишер қотиллари топилишига умид ҳам қилмай қўйганини айтар экан, қирғиз расмийларидан фарзандининг номини қораламаслигини сўрайди:\n- Албатта боламни отиб кетган қотиллар, буюртмачилар жазосини олиши керак. Лекин ҳукумат ҳали топиб беролмаяпти. Агарда топиб бериша олмаётган бўлса, ҳар хил гаплар билан номини қораламасдан, боламни тинч қўйишсин. Майли, топиб бермаса ҳам майли, фақат боламнинг номини қораламасин. Ушланганлар ўзининг қилмишига яраша жазога тортсин. Мен шуни сўранаман. Болам мен учун Оллоҳнинг олдида ҳамиша оқ, дейди Алишер Соиповнинг онаси Зайнабхон ая.\nТаниқли журналист Алишер Соипов бундан роппа-роса икки йил муқаддам - 2007 йилнинг 24 октябр куни Ўш шаҳрининг марказий кўчаларидан бирида номаълум шахслар тарафидан отиб ўлдирилганди.


Фаолият » Страница 5 » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Страница 5\nБугунги қутлуғ сана – касб байрамингиз билан вилоятимиздаги барча журналистларни, блогерлар, ахборот хизматлари ходимларини, матбаачилар ва ноширлар, соҳа фахрийларини чин қалбимдан табриклайман!\nХалқ депутатлари Хоразм вилояти Кенгашининг 30-сессиясида\nХалқ депутатлари Хоразм вилояти Кенгашининг навбатдаги 30-сессияси бўлиб ўтди. Сессияни вилоят ҳокими, халқ депутатлари Хоразм вилояти Кенгаши раиси Фарход Эрманов бошқариб борди.\nОАВ вакиллари, журналист ва блогерлар учун медиа-тур ташкил этилди.\nБугун Ҳазорасп туманида вилоят ҳокимлиги матбуот хизмати томонидан Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги Хоразм вилоят бошқармаси ҳамда туман ҳокимлиги билан ҳамкорликда ҳудуднинг инвестиция жозибадорлигини ошириш, “Обод маҳалла” дастури асосида амалга оширилаётган ишлар билан кенг жамоатчиликни таништириш мақсадида медиа-тур ташкил қилинди.\nБугун Урганч шаҳрида вилоятимиз аҳолисига намунали хизмат кўрсатувчи яна бир замонавий савдо маскани иш бошлади. Республикамиз бўйлаб 32 та филиалига эга ”Ишонч” дўконлар тармоғи навбатдаги савдо марказини Урганч шаҳрида ташкил этди.\nВИЛОЯТ ҲОКИМИ ФАРХОД ЭРМАНОВ ПОКИСТОН ЭЛЧИСИНИ ҚАБУЛ ҚИЛДИ\nБугун вилоят ҳокими Фарход Эрманов Покистон Ислом Республикасининг мамлакатимиздаги Фавқулодда ва мухтор элчиси Саид Али Асад Ғилоний бошчилигидаги делегацияни қабул қилди.\nХалқ депутатлари Хоразм вилояти Кенгаши ва Боғот туман Кенгашининг қўшма сессиясида\nБугун Халқ депутатлари Хоразм вилоят Кенгаши ва Боғот туман Кенгашининг қўшма сессияси бўлиб ўтди. Қўшма сессияни вилоят ҳокими, Халқ депутатлари Хоразм вилояти Кенгаши раиси Фарход Эрманов бошқариб борди.\nЯнгибозор туманидаги Бўзқалъа қишлоғида вилоят ҳокими Фарход Эрмановнинг навбатдаги сайёр қабули бўлиб ўтди.\nВилоят ҳокими Фарход Эрманов озарбайжонлик инвесторларни қабул қилди\nБугун вилоят ҳокими Фарход Эрманов Озарбайжоннинг “A-SERA GROUP” компанияси вакилларини қабул қилди. Маълумки, ушбу компания қурилиш, замонавий иссиқхона мажмуаларини лойиҳалаштириш ва қуриш, чорвачилик каби соҳаларда бой тажрибага эга. Мулоқот чоғида вилоятимизда хорижий инвесторларга яратилган шароитлар, қишлоқ хўжалиги ҳамда қурилиш соҳаларини инновацион ривожлантириш ва ўзаро ҳамкорлик алоқаларини мустаҳкамлаш масалалари муҳокама қилинди.\nВилоят ҳокими Фарход Эрманов туркиялик инвесторларни қабул қилди\nБугун вилоят ҳокими Фарход Эрманов Туркиянинг “UNSAL GROUP” компанияси бош директори Орхан Унсал бошчилигидаги инвесторларни қабул қилди.


АҲЛИ СУННА ВАЛ ЖАМОА ВА МОТУРИДИЙ ЭЪТИҚОДИ — XUTBA.UZ\nАҲЛИ СУННА ВАЛ ЖАМОА ВА МОТУРИДИЙ ЭЪТИҚОДИ\n25 09 2020 - 9:59 / - Жумуъа мавъизалари\nاَلْحَمْدُ لِلَّهِ الَّذِي حَقَّقَ الْحَقَّ بِالْحَقِّ، وَأَذْهَبَ الْبَاطِلَ بِالْحَقِّ، وَالصَّلَوةُ وَالسَّلاَمُ عَلَي سَيِّدِنَا وَنَبِيِّنَا مُحَمَّدٍ\nصَلَّى اللهُ عَلَيهِ وَعَلَى آلِهِ وَأَصْحَابِهِ أَجْمَعِيْن، أَمَّا بَعْدُ.\nМуҳтарам азизлар! Ақида – эътиқод масаласи динимизнинг таянч устунлари ҳисобланади. Ибодатларимиз, хайрли амалларимизнинг Аллоҳ ҳузурида қабул бўлиши айнан эътиқодимизнинг тўғрилигига боғлиқдир. Шу сабабли уламолар ақида илмига жиддий эътибор қаратиб, унинг ҳар бир масаласини шарҳлаб беришга ҳаракат қилганлар.\nМаълумки, дунёдаги мусулмонларнинг аксарияти, жумладан Ўрта Осиё мусулмонлари ва бизнинг юртдошлар ҳам Қуръон ва ҳадисдаги ақидавий масалаларни тушунишда Аҳли сунна вал жамоанинг Мотуридий ақидаси ва ҳанафий мазҳабидамиз.\n“Аҳли сунна вал жамоа” арабча ибора бўлиб, “Суннат (ҳадис)га амал қилувчи ва жамоатга эргашувчи кишилар”, деган маънони англатади. Аҳли сунна вал жамоа ким дейилса, улар Пайғамбаримиз саллаллоҳу алайҳи васаллам, илмда пешво саҳобаи киромлар, чор ёрлар яъни, Абу Бакр, Умар, Усмон, Али разияллоҳу анҳум ва тобеъинларнинг тутган йўлларини маҳкам ушлаганлардир, деб жавоб берилади.\nМанбаларга қараганда, Аҳли сунна вал жамоа атамаси исломнинг дастлабки даврларида машҳур бўлмаган. Балки ўзларини турли номлар билан атаган адашган фирқалар кўпая бошлагач, Аҳли сунна вал жамоа атамаси юзага чиқди.\nБу борада Пайғамбаримиз саллаллоҳу алайҳи васалламга умматларининг етмиш уч фирқага бўлиниб кетишлари билдирилган. Бу ҳақда У зот алайҳиссалом шундай хабар берганлар:\n«افْتَرَقَتْ الْيَهُودُ عَلَى إِحْدَى وَسَبْعِينَ فِرْقَةً فَوَاحِدَةٌ فِي الْجَنَّةِ وَسَبْعُونَ فِي النَّارِ وَافْتَرَقَتْ النَّصَارَى عَلَى ثِنْتَيْنِ وَسَبْعِينَ فِرْقَةً فَإِحْدَى وَسَبْعُونَ فِي النَّارِ وَوَاحِدَةٌ فِي الْجَنَّةِ وَالَّذِي نَفْسُ مُحَمَّدٍ بِيَدِهِ لَتَفْتَرِقَنَّ أُمَّتِي عَلَى ثَلاثٍ وَسَبْعِينَ فِرْقَةً وَاحِدَةٌ فِي الْجَنَّةِ وَثِنْتَانِ وَسَبْعُونَ فِي النَّارِ» قِيلَ: يَا رَسُولَ اللَّهِ مَنْ هُمْ قَالَ: «الْجَمَاعَةُ»\n(رواه الإمام ابن ماجة عَنْ عَوْفِ بْنِ مَالِكٍ رضي الله عنه)\nяъни: “Яҳудийлар етмиш бир фирқага бўлиндилар. Уларнинг биттаси жаннатда етмиштаси дўзахда. Насоролар етмиш икки фирқага бўлиндилар. Уларнинг етмиш биттаси дўзахда, биттаси жаннатда. Аллоҳга қасамки, менинг умматим эса етмиш уч фирқага бўлинадилар. Уларнинг биттаси жаннатда, етмиш иккитаси дўзахдадир”. Шунда: “Эй, Аллоҳнинг расули! У биттаси кимлар?”, дейилди. Расулуллоҳ алайҳиссалом: “Улар жамоадир”, дедилар (Имом Ибн Можа ривоятлари).\nУламоларимиз ҳадисдаги “жамоат”дан мурод Аҳли сунна вал жамоа йўналиши назарда тутилади, деганлар.\nУшбу ҳадиси шарифда фақат битта жамоа тўғри йўлдан оғишмасдан нажот топишлари хабари берилган. Бу жамоанинг қандай сифатда бўлиши ҳақида бошқа бир ҳадисда Пайғамбаримиз саллаллоҳу алайҳи васаллам шундай деганлар:\nإِنَّ أُمَّتِي لاَ تَجْتَمِعُ عَلَى ضَلاَلَةٍ ، فَإِذَا رَأَيْتُمُ اخْتِلاَفًا ، فَعَلَيْكُمْ بِالسَّوَادِ الأَعْظَمِ\n(رواه الإمام ابن ماجة عَنْ أنس بن مالك رضي الله عنه)\nяъни: “Умматим асло залолат устида жамланмайди. Шунинг учун қачон ихтилоф кўрсаларингиз “саводул аъзам” билан бирга бўлинглар” (Имом Ибн Можа ривоятлари).\nУшбу ҳадисдаги “Саводул аъзам” калимаси “улкан жамоа” маъносига тўғри келади. Уламоларимиз “улкан жамоа” дан мурод Аҳли сунна вал жамоа йўналишидир, – деганлар.\nДарҳақиқат, Аҳли сунна вал жамоа ислом тарихининг барча даврларида мусулмонларнинг катта қисмини ташкил қилган.\nВатандошимиз Абу Қосим Ҳаким Самарқандий раҳматуллоҳи алайҳ (Имом Мотуридийнинг шогирдларидан бири) ўзларини “Саводул аъзам” китобларида Аҳли сунна вал жамоага мансуб бўлган кишиларнинг олтмиш иккита хислатларини баён қилган. Уларнинг айримлари қуйидагилардир:\nМусулмон киши модомики қилган гуноҳини ҳалол санамас экан, уни кофирга ҳукм қилмаслик;\nНоҳақ равишда бирорта мусулмонга қарши қурол кўтармаслик;\nПайғамбаримиз саллаллоҳу алайҳи васалламнинг шафоатларини ҳақ деб билиш;\nАвлиёларнинг кароматларини инкор этмаслик;\nАллоҳ таолога макон исбот қилмаслик.\nАфсуски, ҳозирги кундаги ўзини Аҳли сунна вал жамоаданман деб даъво қиладиган кимсаларнинг баъзиларида ушбу хислатлар умуман топилмайди.\nДемак, ҳозирги кунда ҳам катта жамоат – эътиқодда Имом Мотуридий ва Имом Ашъарий мазҳаблари ҳамда фиқҳда тўрт мўътабар (Ҳанафий, Моликий, Шофеъий ва Ҳанбалий) мазҳабларга эргашганлардир. Мана шулар Аҳли сунна вал жамоани ташкил этади. Аҳли суннат ичида булардан бошқа эътиқодий ва фиқҳий мазҳаблар мавжуд эмас.\nҲурматли жамоа! Фиқҳий мазҳаблар шаклланиб бўлгандан кейин бузғунчи ақидавий фирқалар чиқиб, мусулмонлар оммасининг ақидасига футур етиш хавфи туғилди. Мусулмон уммати учун ана шундай ўта таҳликали бир пайтда тўғри йўлдаги ақидавий мазҳаб бўлишига эҳтиёж туғилди.\nНатижада 3-4-ҳижрий асрларда Мотуридия ва Ашъария ақидавий мазҳаблари шаклланди. Ислом олами бир овоздан Имом Мотуридий ва Имом Абулҳасан Ашъарийни Аҳли сунна вал жамоанинг ақида бўйича имомлари деб тан олди.\nАбу Мансур Мотуридий ва Абул Ҳасан Ашъарий Аҳли суннанинг ақоид бобида имоми эканлари ҳақида кўп уламолар таъкидлашган. Жумладан, Имом Ибн Ҳажар Ҳайтамий шундай дейдилар:\n«المراد بالسنة ما عليه إماما أهل السنة والجماعة الشيخ أبو الحسن الأشعري وأبو منصور الماتريدي\nяъни: “Суннатдан мақсад – аҳли суннат ва жамоат имомлари Абул Ҳасан Ашъарий ва Абу Мансур Мотуридий тутган йўлдир” (“Аз завожир ан иқтирофил кабоир” китоби).\nҲофиз Муртазо Зубайдий раҳматуллоҳи алайҳ айтадилар:\n«إذا أطلق أهل السنة والجماعة فالمراد بهم الأشاعرة والماتريدية»\nяъни: “Қачон Аҳли сунна вал жамоа дейилса Имом Ашъарий ва Имом Мотуридийлар тушунилади” (“Итҳафу садатил муттақин шарҳу иҳёи улумид дин” китоби).\nАзизлар! Минг йиллардан бери мусулмонлар маҳкам тутган мана шундай йўналишларда барчамиз собит туриб, фарзандларимиз ва ёш авлодга ушбу тушунчаларни синдиришимиз айни муддаодир. Ёшларимиз ўз эътиқоди ва мазҳабини яхши билса, ҳар хил оқим аъзолари уларни чалғита олмайди ва тўғри йўлда бардавом бўладилар, иншаллоҳ.\nҚуйида Имом Мотуридий ҳақида қисқача баён қилиб ўтамиз. Имом Муҳаммад ибн Муҳаммад ибн Маҳмуд Мотуридий ҳижрий 240 йил атрофида Самарқандда туғилганлар. 333 ҳижрийда вафот этганлар.\nИмом Мотуридийга Ислом уламолари турли хил илмий унвонларни берганлар. Масалан, “Имомул ҳудаа” (ҳидоятга бошловчи имом), “Аламул ҳудаа” (ҳидоят маёғи), “Мусаҳҳиҳу ақоидил муслимийн”(мусулмонларнинг ақидаларини ҳар хил бидъат ва хурофотлардан тозаловчи киши), “Раису Аҳлис суннаҳ” (Аҳли сунна вал жамоа раиси) ва бошқалар.\nБу сифатлар ва унвонлар у кишининг ўз издошлари қалбидан чуқур жой олганини, суннатга ёрдам бериш ва ҳимоя қилиш йўлида салмоқли натижаларга эришганини кўрсатади.\nИмом Мотуридий Аҳли сунна вал жамоа ақидасини шарҳлаш ва ёритиб беришда муҳим рол ўйнаган атоқли исломий шахсиятлардан бири ҳисобланади.\nИмом Мотуридий раҳматуллоҳи алайҳ тафсир, ақида ва фиқҳ фанларига оид бир қанча китоблар ёзиб, улкан илмий мерос қолдирганлар. Масалан, Қуръони карим тафсирига доир “Таъвилоту аҳлис-сунна” китобини ёзганлар. Ҳижрий етти юз етмиш бешинчи йилда вафот этган имом Абдул Қодир Қураший бу китобга: “У тафсир бобида ҳеч қандай асар унга тенг келолмайдиган бир китобдир. Ҳатто бу фан соҳасида ундан олдингилар ёзиб кетган асарлар ҳам унга яқин келолмайди”, деб таъриф берган.\nИмом Кафавий Имом Мотуридийнинг таржимаи ҳолида шундай дейди: “Мутакаллимларнинг имоми, мусулмонларнинг ақидаларини ҳар хил бидъат ва хурофотлардан тозаловчиси бўлган бу кишига Аллоҳ таоло тўғри йўлга ҳидоят қилиб қўйиш билан мадад берган эди. Шунинг учун ҳам у тўғри динни ҳимоя қилишга бел боғлаб улкан асарлар битди. Ботил ақидалар соҳибларининг сўзларига раддиялар берди”.\nИмом Маҳмуд Зоҳид Кавсарий айтадилар:\n«فالأشعري والماتريدي هما إماما أهل السنة والجماعة في مشارق الأرض ومغاربها، لهم كتب لا تحصى\nяъни: “Имом Ашъарий ва Имом Мотуридийлар машриқу ва мағрибда Аҳли суннат ва жамоат имомларидир. Уларнинг кўп сонли китоблари бор”.\nИмом Абу Мансур Мотуридий раҳматуллоҳи алайҳ турли ботил ақидавий фирқалар кўпайганда у киши саҳобалар, тобеъинлар ва замондошлари: таба тобеъинларнинг соғлом ақидаларини жамлаб, шарҳладилар ва Аҳли сунна ақидасини ҳимоя қилдилар.\nКейинчалик у зотга эргашганлар мотуридия ақидавий йўналиши деб атала бошлади. Баъзи жоҳил тоифалар даъво қилгани каби У зот янги дин ёки янги ақида олиб келмаганлар. Балки, турли фирқалар томонидан Аҳли сунна вал жамоа ақидасини бузиб талқин қилиш бошланганда, Имом Мотуридий раҳматуллоҳи алайҳ томонидан Пайғамбаримиз ва саҳобаи киромлар тутган йўл қайси экани шарҳлаб билдирилган. Бу ишда Имом Абу Ҳанифа раҳматуллоҳи алайҳнинг қолдирган илмлари ва ижтиҳодларидан кўп фойдаланганлар. Сабаби, Имом Мотуридий раҳматуллоҳи алайҳ устозларининг устози орқали Имом Абу Ҳанифанинг шогирдлари Имом Абу Юсуф ва Имом Муҳаммадга етиб борадилар. Яъни, икки устоз воситасида Имом Абу Юсуф ва Имом Муҳаммад силсиласига боғланади.\nДемак, Ислом уммати эътироф қилган ва бир овоздан қабул қилган мужтаҳид олимларга Имом Мотуридий раҳматуллоҳи алайҳ қанчалик яқин бўлганликлари ва ўша даврдаги соф ислом билим булоқларидан сув ичганликлари маълум бўлмоқда.\nАфсуски, ҳозирги кунда айрим адашган тоифалар Имом Мотуридий ва Имом Ашъарийга нисбатан ноҳақ таъналар ва айбловлар билан чиқмоқдалар. Мусулмонларнинг 14 асрдан бери амал қилиб келаётган ақидаларига шубҳа уйғотиб, ўрнига ўзларининг янглиш ақидаларини тиқиштиришга ҳаракат қилмоқдалар. Ваҳоланки, уларнинг пайдо бўлганига кўп муддат бўлгани йўқ.\nУларнинг даъвоси бўйича, Имом Мотуридий ва Имом Ашъарий адашган бўлса, ўзлари каби жоҳиллар пайдо бўлгунча Аҳли сунна вал жамоа, Пайғамбаримиз алайҳиссалом зикр қилган ҳақ йўлдаги катта жамоа ким бўлган? Улардан аввал тўғри йўлда юрганлар бўлмаганми? 13-14 ҳижрийда ёки ундан кейин чиққанлар, ҳали саҳобаю тобеъинларнинг “из”лари ўчмаган 3-4 ҳижрийда яшаган олимларни мутлақо адашган дейиши соғлом ақлга тўғри келадими? Илмда, зуҳду, тақвода ўтган улуғларимизга кечагина пайдо бўлган фирқа вакиллари тенг бўла олармиди!?\nХулоса ўрнида шуни айтиш мумкинки, мотуридийлик йўналиши асосида эътиқод қилиб келган ва келаётган мўмин-мусулмонлар бутун Ислом уммати тарафидан якдиллик билан олқишланган ва эътироф этилган буюк имом – Абу Мансур Мотуридий раҳматуллоҳи алайҳнинг издошларидир. Хусусан, биз Ўзбекистонлик мўмин-мусулмонлар ўзларининг улуғ Имоми, Қуръон, суннат ва аввал ўтган солиҳлар йўлига кўра мусулмонлар ақидасини жамлаган, фирқаланишга қарши турган бобокалони Имом Мотуридий раҳимаҳуллоҳнинг илмий меросини ўрганишимиз ҳамда уни кенг мусулмонлар оммасига тарғиб этишимиз лозим.\nАзизлар! Шу мақсадда, Аллоҳ насиб этса келгуси жума маърузаларимизда ихтилофларга сабаб бўёлаётган долзарб ақидавий масалаларнинг мотуридийлик таълимотидаги шарҳини баён этиб борамиз.\nМуҳтарам жамоат! Мамлакатимизда устоз ва мураббийларга эҳтиром кўрсатиш, уларни эъзозлаш борасида кўплаб ишлар амалга оширилмоқда. Юртимиз бугунги дунё ҳамжамиятида ўзининг муносиб ўрнини эгаллаши, таълим, маданият, спорт ва бошқа соҳаларда тенглар ичра тенг бўлиши ва ўз мавқеъига эга бўлишида устоз ва мураббийларнинг ўрни беқиёсдир. Барчамизга маълумки, юртимизда ҳар йили 1 октябрь куни “Устозлар ва мураббийлар куни” сифатида кенг нишонланади. Фурсатдан фойдаланиб, яқинлашиб келаётган ушбу айём билан қадрли устоз ва мураббийларни чин қалбдан муборакбод этамиз.\nАллоҳ таоло барчамизга Ўзининг ҳидоят йўлида мустаҳкам ва собит туришни насиб айласин!\nИЖТИМОИЙ ТАРМОҚЛАРДАН ФОЙДАЛАНИШ ОДОБИ


Ғолиб бўлишни истасангиз... - Tafsilot.uz\n17-июнь 2017, 16:19\nКунлардан бир куни қурбақалар мусобақа уюштиришибди. Шартга кўра ғолиблик баланд миноранинг устига биринчи бўлиб чиққан иштирокчига насиб қилади.\nНиҳоят кутилган он келиб, мусобақа бошланди. Томошага келган кўплаб қурбақалар мусобақа иштирокчиларидан ҳеч бири минора тепасига чиқолмаслигидан баҳс қилишар, тинмай бақиришарди: “Бечоралар, бекорга овора бўляпсиз, барибир маррага етолмайсиз!..”\nБу сўзларни эшитган иштирокчилар, маррага етолмасликларига ўзлари ҳам ишониб, бир-бир мусобақани тарк эта бошладилар. Лекин биттагина қурбақа бу гапларга парво қилмай, ўжарлик билан минорага тирмашарди. Пастдагилар эса ҳамон бақиришарди: “Барибир ғолиб бўлолмайсан!..”\nНиҳоят ҳамма иштирокчилар ғолибликдан умид уздилар. Фақат бояги биргина қурбақа тиришиб-тирмашиб миноранинг устига чиқишни уддалади. Ҳайрат ичида қолган иштирокчилару томошабинлар ундан бу мушкул ишни қандай бажарганини сўрашга ошиқдилар.\nТомошабинлардан бири ғолибга яқин келди ва ундан қандай қилиб бу ишнинг уддасидан чиқдинг, деб сўради. Лекин ғолиб унинг ҳам, бошқаларнинг ҳам саволларини тушунмагандай индамай тураверди. Шунда билдиларки, ғолиб қурбақа кар экан!\nБу ҳикоядан тўғри хулоса чиқаринг. Бадгумон кимсаларнинг умидларингизни синдиришига йўл қўйманг. Ҳамиша ўзингизга, қалбингизга ишонинг. Шундагина кўзланган маррага етиб борасиз!\n“Ирфон” тақвимининг 2009 йил, 3-сонидан олинди.\nМиллат сабоқлари: оталар ва қизлар


16:00 / 25 март 1031 pdf Ўқиш режими + -\nعَنْ عَائِشَةَ رَضِيَ اللهُ عَنْهَا قَالَتْ: كَنْتُ أَغْسِلُ الْجَنَابَةَ مِنْ ثَوْبِ النَّبِيِّ صَلَّى اللهُ عَلَيْهِ وَسَلَّمَ فَيَخْرُجُ إِلَى الصَّلَاةِ وَإِنَّ بُقَعَ الْمَاءِ فِي ثَوْبِهِ. رَوَاهُ الْخَمْسَةُ.\n«Мен Набий соллаллоҳу алайҳи васалламнинг кийимларидан жунублик асарини ювиб қўяр эдим. Ул зот кийимларидаги сувнинг ҳўли билан намозга чиқар эдилар».\nОиша онамизнинг «жунублик асарини» дейишлари «манийнинг асари» деганларидир. Чунки инсон маний чиқиши билан жунуб бўлади.\nوَعَنْهَا قَالَتْ: لَقَدْ رَأَيْتُنِي أَفْرُكُ الْمَنِيَّ مِنْ ثَوْبِ رَسُولِ اللهِ صَلَّى اللهُ عَلَيْهِ وَسَلَّمَ فَرْكًا فَيُصَلِي فِيهِ. رَوَاهُ الْخَمْسَةُ إِلَّا الْبُخَارِيَّ.\n«Мен Расулуллоҳ соллаллоҳу алайҳи васалламнинг кийимларидан манийни яхшилаб уқалаб ташлар эдим. Ул зот ўша кийимда намоз ўқир эдилар».\nМахси жисми бор нажасдан уни ерга ишқаш билан пок бўлади.\nМахси ва бошқа пойабзаллар шу тариқа покланади.\nرَوَى أَبُو دَاوُدَ وَابْنُ حِبَّانَ وَابْنُ خُزَيْمَةَ وَالْحَاكِمُ عَنْ أَبِي هُرَيْرَةَ رَضِي اللهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ أَنَّهُ قَالَ: «إِذَا وُطِئَ أَحَدُكُمُ الْأَذَى بِخُفَّيْهِ فَطُهُورُهُمَا التُّرَابُ».\nАбу Довуд, Ибн Ҳиббон, Ибн Хузайма ва Ҳоким Абу Ҳурайра розияллоҳу анҳудан қилган ривоятда Расулуллоҳ соллаллоҳу алайҳи васаллам:\n«Қачон бирортангиз оёқ кийими ила ахлатни босса, уларнинг поклиги тупроқ биландир», деганлар.\nرَوَى أَبُودَاوُدَ وَالطَّحَاوِيُّعَنْ أَبِيسَعِيدٍ، عَنِالنَّبِيِّ صَلَّى اللهُ عَلَيْهِ وَسَلَّمَ قَالَ: «إِذَا جَاءَأَحَدُكُمُ الْمَسْجِدَفَلْيَنْظُرْ فَإِنْرَأَى فِينَعْلَيْهِ قَذِرًاأَوْ أَذًىفَلْيَمْسَحْهُ وَلِيُصَلِّفِيهِمَا».\nАбу Довуд ва Таҳовий Абу Саъиддан қилган ривоятда Набий соллаллоҳу алайҳи васаллам:\n«Қачон бирортангиз масжидга келса, қарасин. Агар икки кавушида ифлос ёки ахлатни кўрса, артсин ва иккиси билан намоз ўқийверсин», деганлар.\nУндан бошқасидан фақат ювиш билан пок бўлади.\nЖисми йўқ суюқ нажосат оёқ кийимига сингади. Уни артиш билан кетказиб бўлмайди. Балки ювиш керак.\nҚилич ва унга ўхшаш нарсалар масҳ билан тозаланади.\nЎша вақтдаги сайқалланган қиличларга сув тегса, сифати бузилган. Шунинг учун уларни артиб тозаланган. Саҳобаи киромлар шундай қилганлари ҳақида ривоятлар келган.\nГилам устидан бир кеча сув оқизиш билан пок бўлади.\nКундузи бўлса ҳам ҳечқиси йўқ. Муҳими – муддат. Шундай қилинса, гиламдаги нажосат қолмайди.\nЕр ва ўсиб турган қамишдан ясалган капа ва ўт-ўланларга ўхшаш ерга ёпишган нарсалар қуриши ва (нажосат) асарининг кетиши билан намоз учун пок бўлади, таяммум учун пок бўлмайди.\nБу нарсалар ердан ажрамагани учун, уларни ювиб, сиқишнинг ёки ёйиб қуритишнинг иложи йўқ. Улар қуёшда, шамолда ёки оловда қуритилади ёки нажосат асари кетказилади.\nБу услуб ила тозаланган нарсаларда намоз ўқиса бўлади. Аммо уларга қўлни уриб, таяммум қилиш жоиз эмас. Асл тупроқнинг тозалиги Қуръони Каримда келган. Нажосатдан мазкур услуб ила тозаланган тупроқ унинг даражасига етмагани учун таяммум қилишга ярамайди.\nОтнинг ва ейиладиган ҳайвонларнинг пешоби ва ейилмайдиган қушнинг ахлати каби енгил нажосатда кийимнинг тўртдан биридан ози афв қилинади.\nЕнгил нажосатнинг «енгил» деб аталишига сабаб, уларнинг нажаслиги ҳақида ривоятлар ҳар хил келганидир. Баъзилари «нажас» деса, бошқалари «нажас эмас» деган. Нажаслиги ғолиб бўлган. Шунинг учун уни «енгил нажосат» дейилган.\nМазкур нажосатдан кийимнинг тўртдан бирига ва ундан озига тегса, афв бўлгани учун намоз ўқиса бўлаверади. Бадандан бир аъзонинг тўртдан бирига тегса, афв қилинади.\nИброхим 09:32 / 03 апрель\nМосквада исломий китобларнинг чакана савдо дўкони очилади\n14:00 / 25 март 288\n«Шайх Муҳаммад Содиқ Муҳаммад Юсуф» мажмуасида кўзи ожизлар ўртасида «Асмоул-ҳусно» танлови ўтказилди\n18:50 / 25 март 299\n5139 05:00 / 19.01.2017\n3192 13:15 / 23.01.2019\nТақдимИслом динининг илк даврларидан бошлаб ҳаром ва ҳалол бирбиридан ажратилган, фарқлари Аллоҳ ва унинг Расули томонидан баён қилиб берилган эди. Бироқ, давоми...\n6542 05:00 / 19.01.2017\n2133 05:00 / 18.01.2017\n1729 18:20 / 07.04.2020\n2453 15:55 / 28.03.2020\n73407 11:56 / 10.10.2018\n3792 14:48 / 30 март


Ўрта Осиёдаги дастлабки замонавий олий ўқув юрти - OLIY TA’LIMNI RIVOJLANTIRISH TADQIQOTLARI VA ILG‘OR TEXNOLOGIYALARNI TATBIQ ETISH MARKAZI | ОЛИЙ ТАЪЛИМНИ РИВОЖЛАНТИРИШ ТАДҚИҚОТЛАРИ ВА ИЛҒОР ТЕХНОЛОГИЯЛАРНИ ТАТБИҚ ЭТИШ МАРКАЗИ\nЎрта Осиёдаги дастлабки замонавий олий ўқув юрти\n12 май 2021, 09:53 Ma'lumotlar\nВатанимиз тарихидаги 12 май санаси билан боғлиқ айрим воқеалар баёни.\n1909 йили (бундан 112 йил олдин) – Тошкентда Туркистон жадидларининг “Жамияти хайрия” ташкилоти тузилди. У талабаларни чет элларда ўқитишга раҳбарлик қилди. Унинг кўмагида ёшлар Петербург, Саратов, Қозон, Уфа, Оренбург шаҳарларидаги олий мактаб ва мадрасаларга, шунингдек, Истанбул, Қоҳира каби хорижий шаҳарлардаги дорилфунунларга ўқишга юборила бошланди.\n1918 йил (бундан 103 йил олдин) – миллатнинг фикрий ривожида замонавий университетларнинг ғоят улкан ўрин тутишини англаган Мунавварқори раҳбарлигидаги миллий олий таълим фидойиларининг меҳнати самараси ўлароқ Ўрта Осиёдаги дастлабки замонавий олий ўқув юрти – Мусулмон Халқ дорилфунуни (ҳозирги Ўзбекистон Миллий университети)нинг “расми кушоди” – расмий тантанали очилиш маросими бўлиб ўтди.\nЭски шаҳардаги Викула Морозовнинг собиқ дўкони (ҳозирги Ёш томошабинлар театри) биносидаги тантана ҳайъатидан ҳукумат аъзолари – халқ комиссари (вазир), мусулмон ва рус халқ дорилфунунлари раислари (ректорлари) ва бошқалар жой олдилар. Халқ дорилфунуни ташкил этилганда, унинг қошида адабиёт-фалсафа, ижтимоий-иқтисодий, табиий-математик, қишлоқ хўжалиги, техника сингари 5 факультет фаолият кўрсатган.\n1924 йил (бундан 97 йил олдин) – Ўзбекистонда биринчи ҳаво йўли очилди. Узунлиги 800 километр бўлган Тошкент – Авлиёота (Тароз) – Пишпек (Бишкек) – Олмаота маршрутида Россия кўнгилли ҳаво флоти жамияти (“Добролёт”)нинг Ўрта Осиё бўлимига қарашли, Германиядан сотиб олинган “Юнкерс-13” самолётларида дастлабки йўловчилар ташиш рейси амалга оширилди.\n1925 йил (бундан 96 йил олдин) – қулоқ, бурун ва томоқ касалликлари бўйича олим (оториноларинголог), Ўзбекистонда хизмат кўрсатган фан арбоби Қўчқор Мирзаазизов таваллуд топди. У Ўзбекистон оториноларингология мактабини яратган. Қўчқор Мирзаазизов 2001 йилда “Эл-юрт ҳурмати” ордени билан мукофотланган.\n1931 йил (бундан 90 йил олдин) – Тошкентда зарбдор ёшлар кўриги бўлиб, унда йигит-қизлар Ўзбекистондаги йирик саноат корхоналарини қуришда фаол иштирок этишга чақирилди. Қувасой цемент комбинати, Тошкент тўқимачилик комбинати, Чирчиқ электрокимё комбинати, Бухоро ва Самарқанд ип-йигирув фабрикалари, Марғилон шойи тўқиш комбинати ва бошқа иншоотлар қурилишида ёшлар катта хизмат қилган.\n1938 йил (бундан 83 йил олдин) – механик ва математик олим, Ўзбекистон Фанлар академияси академиги Тожибой Бўриев таваллуд топди. У сейсмик (8–9 балли) ва носейсмик (5–7 балли) минтақалар ва қорли-шамолли ҳудудлар учун фазовий стерженли конструкцияларни тенг мустаҳкамлик, барқарорлик ва минимал оғирлик мезонлари асосида ишлаб чиққан.\n1982 йил (бундан 39 йил олдин) – Амударё устида қурилган Хайратон кўприги ишга туширилди. Шу куни Термиз – Хайратон (Афғонистон порти) темир йўли ҳам иш бошлади.\n1992 йил (бундан 29 йил олдин) – Ўзбекистон Республикаси Президентининг “Ўзбекистон Давлат жаҳон тиллари университетини ташкил қилиш тўғрисида”ги фармони қабул қилинди.\n1996 йил (бундан 25 йил олдин) – Ўзбекистон Республикаси Президенти фармонига биноан кўп йиллик ҳалол меҳнати, ўзбек миллий мусиқа санъатини ривожлантиришга қўшган улкан ҳиссаси ҳамда жамоат ҳаётида фаол қатнашганлиги учун Ўзбекистон халқ артисти, бастакор Мутал (Мутаваккил) Бурҳонов Ўзбекистон Республикасининг Фахрий ёрлиғи билан мукофотланди.\n2000 йил (бундан 21 йил олдин) – Тошкентнинг Юнусобод тумани Бўзсув канали бўйида қатағон қурбонларига бағишланган Шаҳидлар хотираси меъморий ёдгорлиги очилди. Унинг гул чаманлари билан ободонлаштирилган тепаликларидан бирида феруза рангли анъанавий қовурғасимон гумбаз қад кўтарди. Шунингдек, ҳар йили 31 август куни қатағон қурбонларини ёд этиш маросими ўтказилиши анъанага айланди.\n2001 йил (бундан 20 йил олдин) – Ўзбекистон Республикасининг “Ўзбекистон Республикаси кончилик ва металлургия саноати ходимлари кунини белгилаш тўғрисида”ги Қонуни қабул қилинди. Унга биноан Май ойининг учинчи якшанбаси Ўзбекистон Республикаси кончилик ва металлургия саноати ходимлари куни этиб белгиланди.\n2018 йил (бундан 3 йил олдин) – Ўзбекистон Республикаси Президентининг “Буюк алломалар, адиб ва мутафаккирларимиз ижодий меросини кенг ўрганиш ва тарғиб қилиш мақсадида ёшлар ўртасида китобхонлик танловларини ташкил этиш тўғрисида”ги қарори қабул қилинди.\n2020 йил (бундан 1 йил олдин) – Ўзбекистон Республикаси Президентининг “2020–2025 йилларга мўлжалланган Ўзбекистон Республикасининг банк тизимини ислоҳ қилиш стратегияси тўғрисида”ги фармони қабул қилинди.


Ҳалокатли ҳақиқат: Марказий Осиёда Путин режими фаолиятини ёритиш хавфли бўлиб бормоқда\nЯқинда Украинада журналист ҳаётига уюштирилган «суиқасд» Путин ва унинг режими фаолиятини ёритишда Марказий Осиёдаги журналистлар дуч келиши мумкин бўлган хавфларни юзага чиқарди.\nУкраина хавфсизлик хизмати ходимлари Аркадий Бабченкони Кремль номидан ўлдиришга буюртма берган Борис Германни қўлга олди. (Украина хавфсизлик хизмати)\nКИЕВ – Ўтган ҳафта Украинада журналист ўлимининг саҳналаштирилгани Россия президенти Владимир Путин режими ҳақида ҳақиқатни сўзловчилар қандай хавфни ўз бўйниларига олишлари ҳақида Марказий Осиёликлар учун қайғули эслатма бўлди.\nАркадий Бабченкога қарши суиқасд фитнаси Россия махсус хизматларининг Кремлни фош қилганларни «йўқ қилиш» операциясига мисол бўла олади, деди Украина хавфсизлик хизмати (СБУ) раҳбари Василь Грицак 30 май куни Бабченконинг «ўлими»дан бир кун ўтиб омма олдида пайдо бўлганидан сўнг ўтказилган матбуот анжуманида.\n«Кремлни очиқ-ошкора танқид қилувчи журналист ва жамоат арбоблари «юз бераётган ҳодисалар ҳақида холисона фикр билдирганлари» учун нишонга олинмоқдалар», деди у.\nБабченко Россия ҳукуматини Кремл мухолифатчиларини ўлдиришда ва Украина, Сурия ҳамда бошқа ерларда уруш оловини ёқишда айблаган эди.\nРоссия президенти Владимир Путин Кремлда нутқ сўзламоқда, 7 май, 2018 йил. (Кремл)\nСБУ раҳбари Василь Грицак (чапда), журналист Аркадий Бабченко (ўнгда) ва Украина бош прокурори Юрий Луценко (марказда) 30 май куни Киевда ўтган брифинг чоғида. (Украина хавфсизлик хизмати)\nСБУ маълумотларига кўра, Россия махсус хизматлари Украинага кўчиб кетган Россия фуқароларига қарши қатор ҳужумларни режалаштирганлар. Суратдаги қуроллар тўплами қотилликка буюртма берган шахсдан мусодара қилинган. (Украина хавфсизлик хизмати)\nБир неча бор Кремль фаолиятини ёритгани учун ўлдириш билан таҳдид қилишгани сабаб, у 2017 йилда Россияни тарк этган, маълум муддат Чехия Республикасида, сўнгра Исроилда яшаган ва ниҳоят Киевда истиқомат учун рухсат олган.\nТерговчиларга кўра, СБУ Кремль режасини барбод қилиш мақсадида Бабченкога суиқасдни саҳналаштирди, бунинга натижасида хавфсизлик мутасаддилари Кремлнинг «ўлим рўйхатида» бўлган яна 47 кишининг номларини ҳам билиб олдилар.\nМарказий Осиёда Кремлни танқид қилиш жуда хавфли\n«Кремлни жиддий танқид қилиш биз журналистлар учун катта хавф туғдиради», дейди олмаоталик журналист ва Қозоғистон нашриётчилари уюшмасининг собиқ раҳбари Танат Кожманов.\n«Биз Путин сиёсий рақибларининг шафқатсиз қотилликларини эслаймиз. Аммо, Россия президенти сиёсатига қарши бўлганлар Россия чегарасидан ташқарида ҳам жазога учраётгани бундан-да даҳшатлироқ», деди у Карвонсарой нашрига.\nЎз исмининг сир қолишини истаган 31 ёшли ўзбек журналисти Кремлга қарши фикр билдиргани учун ўлим таҳдидига учраганини айтади.\n«Мен Россия ҳукумати танқид қилинган бир қатор мақолаларни чоп этганман ва ҳатто 2011 йилда Москвада Путинга қарши намойишларда қатнашганман», деди у.\n«Шундан кейин ишхонамга намойиш чоғида тасвирга олинган суратим солинган конверт ташлаб кетилган», деди у. «Таҳдидли сўзлар расмнинг устига қўлда битилган эди. Менда хотиржамлик ҳисси йўқолди, бу паранойядан қутулиш учун бир неча йил керак бўлди.»\nҚотиллик – Кремл ўз танқидчиларга қарши қўллайдиган ягона қурол эмас, дейди бишкеклик журналист ва ОАВ таҳлилчиси Эрлан Сатыбеков.\nКремлни танқид қилган оммавий ахборот воситалари «молиявий ва солиқ механизмлари» орқали босимга учрайди, деди у.\nБир неча ўнлаб россиялик журналист ва жамоатчилик фаолларига қарши олиб борилган зўравонлик ҳаракатлари, жумладан, қотилликлар Кремлнинг жиноятларига мисолдир, дейди танқидчилар.\n«Бу жиноятларнинг барчаси Россия хавфсизлик хизматларига хос бўлган бир хил услубга эга», дейди собиқ Украина разведкаси ходими ва ахборот-психологик операциялар бўйича мутахассис Валерий Гостинщиков.\nРоссия бошқа давлатларда жиноий амалиётлар ёки россияпарастлик тарғиботини амалга ошириш учун «жанговар гуруҳларни» тузган, деди у Карвонсарой нашрига. Бу гуруҳлар Россиянинг молиявий кўмаги эвазига мазкур мамлакатларда сиёсий мағлубиятга учраган ёки бошқа йўл билан камситилган ҳамда турли «ифлос ишлар»ни амалга оширишга масъул бўлган шахсларга таянади.\n«Буларнинг бари ушбу мамлакатларнинг разведка хизматлари Россия таъсирига қандай қаршилик кўрсатишига боғлиқ», деди у.\nУнинг сўзларига кўра, Қўшма Штатларда ўнлаб рус айғоқчиларининг фош этилганидан «Ўзбекистон ёки Марказий Осиёнинг бошқа мамлакатларида уларнинг қанча эканлигини тасаввур қилиш қийин эмас».\n«Исталмаган шахсларни том маънода отиб ўлдириш ва йўқ қилиш ҳаракатлари олиб борилмоқда», дейди «Говорите громче» («Баландроқ гапиринг») мухолифат ҳаракати лидери Андрей Сидельников.\nСидельников бир пайтлар Россиядаги «Пора» («Айни вақти») ёшлар мухолифат ҳаракатига раҳнамолик қилган. У ўзининг мухолифатчилик фаолияти сабаб Россиядан чиқиб кетишга мажбур бўлган ва Буюк Британиядан сиёсий бошпана олган.\n«Ҳар куни ҳаётимга суиқасд қилишлари мумкинлигидан хавотирдаман. Менга қарши «ов» олиб боришаётганини тахмин қилишим учун асослар етарли», деди у Карвонсаройга. «Бабченко билан бўлган ҳолат буни тасдиқлайди. Чора кўрилиши учун полицияга тегишли маълумотларни юборганман».\nЛондонда истиқомат қиладиган ва собиқ рус жосуси Сергей Скрипаль ҳаётига уюштирилган суиқасдни ёритган украиналик журналист Свитлана Чернецканинг ишонишича, Россия ўз қудратини энг аввало ўз фуқароларига кўрсатиб қўймоқчи.\n«Путин «бизга қарши чиққан сотқинларнинг ҳоли не бўлишини кўриб қўйинглар. Бизга қарши чиқишни хаёлингизга ҳам келтирманг» деб огоҳлантираётгандек гўё», дейди у Карвонсаройга.\nЖурналистларни бўғишга барҳам берилиши керак\nМарказий Осиёдаги журналистлар ва ОАВ кузатувчилари халқаро ҳамжамиятни бу каби қотилликларни тўхтатишга ва айбдорларни жавобгарликка тортишга чақирганлар.\n«Дунёда ҳеч ким ўзини Путиннинг жаллодларидан ҳимоя қила олмайди. Бу бамисоли саратон шиши каби ўсиб, ўнгланмас ҳолатга келиб бўлди», деб ёзди 29 май куни Атыраудаги «Ак Жайык» қозоқ газетасининг бош муҳаррири ўринбосари Азамат Майтанов ўзининг Facebook саҳифасида.\n«Россия ташқи ишлар вазирлигининг (Бабченконинг «ўлими»га оид) баёнотини ўқир эканман, бу кимсалар маънавий тубанликка қанчалар чуқур ботганларидан ҳайратга тушдим», деган эди 30 май куни ўзбекистонлик таниқли маданиятшунос Алексей Улько ўзининг Facebook саҳифасида.\n«Замонавий Россиянинг раҳбарияти номуссизлик ва разилликда тенгсиз эканини кўрсатди», деган эди у.\n(Ушбу мақолани тайёрлашга Олмаотадан Максим Енисеев ва Тошкентдан Арман Калиев кўмаклашган)\n,,,, | 2018-06-26\nНималар деяпсан овсар туркинга кара....! 4 та харфни танир эканман деб хар нарсани езавериш керакми энди?! Мулохазали булинг!!!!\nvalentUZ | 2018-07-01\nНима деб масхара қилсанг, ўзинг шунақасан\n«Ўлдирилган» журналист Кремлнинг мухолифатчиларни бостириш кампаниясини фош этди\nРоссиянинг Аркадий Бабченкони ўлдириш режаси Путин режимининг Кремлга қарши бўлганларни қўрқитиш ва йўқ қилиш бўйича олиб бораётган кампаниясига мисол бўла олади.\nМарказий Осиёлик журналистлар россиялик ҳамкасбларининг «давлатга хиёнати»га оид иддаоларни шубҳа остига олмоқда\nКремлнинг мустақил фикрловчи журналистларга нисбатан тазйиқ ўтказиши анъанага айланган бўлиб, Иван Сафроновнинг сохталаштирилган айбловлар билан ҳибсга олиниши – сўнгги мисоллардан биридир.\nРИА Новости ва RT Россиянинг гибрид урушида қурол вазифасини ўтаётганликда айбланди\nРоссияга қарашли иккита ОАВда ўтказилган рейд Россияни Қрим билан боғловчи кўприкнинг очилиш вақтига тўғри келди. Кремль Қримни 2014 йилда ноқонуний тарзда қўшиб олган.


Элдорбек Суюнов: “Григалашвилидан хавф кутган эдим, аммо...” / CHAMPIONAT.asia\n00:55Эль-Шаарави собиқ жамоасига қайтмоқда 1 00:30Милнер: "Баҳона қилмаймиз. "YNWA"га мухтожмиз" 1 00:15Куман: "Барселона"да ўйнаётган футболчи пенальтида адашмаслиги керак" 1 00:01Спортчилар ижтимоий тармоқларда 0 23:55"Милан" навбатдаги трансферни эълон қилди 5 23:48Алли сафдан чиқди 0 23:43ОЧЛ қуръаси олдидан: "Пахтакор" нега 3-саватчада? Бунинг сабаби шундаки... 28 23:40Моуриньо йўқ деди, "Реал"ни Рауль бошқариши мумкин 7 23:25«Насаф» уч нафар футболчи билан шартномани узайтирди 16 23:17"Пахтакор" Дубайда машғулотларни бошлади 24 23:00"Футбол ретро талқинда" (87-сон) 4 22:56Моуринью: "Шундай рекордлар борки, уларни янгилаш имконсиз" 5 22:39"Милан" устози Манжукич ҳақида нималар деди? 3 22:11Расмий хабар: Ботирали Эргашев — АГМК футболчисига айланди 9 21:57"Тезкор студия". "Бунёдкор"га қайси мураббий мос? Ўзбекистонлик мураббийлар шунчалик камми? Самвел Бабаян интервьюга таклиф қилинди 9\nЭлдорбек Суюнов: “Григалашвилидан хавф кутган эдим, аммо...”\nТеглар : ПахтакорЭлдорбек Суюнов\nОрадан етти йил ўтиб Ўзбекистон кубоги финалида зафар қучган “Пахтакор” Суперлиганинг навбатдаги тур учрашувига тайёргарликни давом эттирмоқда.\nБиз эса навбатдаги машғулотлар бошланишидан олдин дарвозабон Элдорбек Суюнов билан суҳбатлашиб, кубок финали борасидаги фикрлари билан қизиқдик.\n- “Пахтакор” учун ғалаба билан тугаган финал ўйини нисбатан осон ўтди десак бўладими? Чунки жамоа шу куни барча жабҳада рақибдан устун келди...\n- Ҳеч нарса осонликча қўлга киритилмайди. Бутун ўйин давомида устунлик биз томонда бўлди. Бу албатта ҳисобда ҳам акс этди. Мақсадимиз требл қайд этиш, Лига кубоги финалида ҳам ҳудди бугунгидек кайфият билан тўп тепамиз. Бу мавсумдаги сўнгги совринни ўзимизники қилиш учун бир қадам қолди.\n- Ўтган йилги финалда нима ўхшамаган эди-ю, бу йил жамоага нима қўшимча куч ва мотивация берди?\n- Бизда реванш олиш иштиёқи кучли эди. АГМК биз билан иштирок этган иккита финалда турли ва ўзгарган таркибда майдонга тушди. Улар билан солиштирганда бизда хоҳиш кучли бўлди. Биздаги реванш туйғуси уларда бўлмаслигини тахмин қилгандим. Шу боис бор кучимизни ишга солдик. Ғалабада 12 ўйинчи бўлмиш, ишқибозларимизнинг ўрни беқиёс.\n- “Пахтакор”га қарши аксарият жамоалар ҳимоявий ўйин таклиф қилади. Одатда бундай шароитда дарвозабонларга юмуш топилмайди...\n- Менимча бу кипер учун яхши эмас. Чунки, ўйин ритмидан чиқиб кетиши мумкин. Қанча кўп тўп билан муомалада бўлса, кутилмаган вазиятлардан чиқиб кета олади.\n- Шахсан сиз АГМКнинг қайси футболчисидан хавф кутган эдингиз? Рақиб сафида ижрочилар етарлича ва улар ҳар қандай ҳолатда сизга ноқулайлик туғдириши мумкин эди...\n- Элгужа Григалашвилидан ноодатий қарор ёки узоқдан йўлланадиган зарбаларни кутгандим. Аммо, ҳимоячиларимиз унга эркин ҳаракатланишига йўл қўйишмади.\n- Бош ҳакам финал ҳуштаги янграгач, рақиб томонга асабий оҳангда бақирдингиз...\n- Ҳеч қандай изоҳга ҳожат йўқ. АГМК матбуот котиби дўстим ҳисобланади. У билан тез-тез, қаттиқ ҳазиллашиб турамиз.\nОЧЛ қуръаси олдидан: "Пахтакор" нега 3-саватчада? Бунинг сабаби шундаки... 28\n"Пахтакор" Дубайда машғулотларни бошлади 24


"Абитуриент рухсатномаси" онлайн берила бошлади. Тест синовлари 2 сентябрдан бошланади\n08 май 2021, Тошкент вақти: 18:07\nКириш имтиҳони учун рухсатномалар фуқаролик паспорти кўрсатилган тақдирдагина ҳақиқий ҳисобланади.\nAбитуриентларга олий ўқув юртларига бу йилги кириш имтиҳонларида иштирок этиш учун рухсатномалар онлайн тарқатилмоқда.\nДавлат тест марказининг эълон қилишича, "Aбитуриент рухсатномаси"ни Давлат тест марказига тегишли abitur.dtm.uz сайтидаги шахсий кабинетдан юклаб олиш лозим.\nAбитуриентлардан рухсатномаларни август ойи охиригача юклаб олиш ва чоп этиб олиши сўралмоқда.\nАбитуриентлар тест синовларига фуқаролик паспорти билан келиши лозимлиги, акс ҳолда рухсатнома ҳақиқий деб ҳисобланмаслигидан огоҳлантирилди.\nОлий ўқув юртларига кириш имтиҳонлари эса 2 сентябрдан бошланади.


Симёғочдан қутулса бўладими? - zarnews.uz\nСимёғочдан қутулса бўладими?\nВилоят ҳокими Эркинжон Турдимов раислигида бўлган таҳлилда шу саволга амалий жаваоб изланди.\nМаълум бўлишича, вилоят ҳудудида 560 мингта “столба” мавжуд, уларнинг 360 мингдан ортиғи эски симёғоч устунлардир. Агар электр таъминоти идоралари раҳбарлари айтган режага қаралса, ҳар йили 15-20 мингта симёғоч бетон устунларга алмаштирилганда ҳам, бу иш 15 йилда якунланади. Ҳозирча “столба”лар катта харажат эвазига бошқа вилоятдан олиб келиняпти.\n- Раҳбарларимизда ташаббускорлик етишмаяпти, - деди вилоят ҳокими. – Акс ҳолда, улар бу ишни ўз туманларида йўлга қўйишлари мумкин эди. Бунинг учун ҳар бир минтақада қонуний цех очиб, мутахассисларни жалб этиш кифоя. Ёки, тайёр цехларда давлат-шерикчилик ҳамкорлигини йўлга қўйса бўлади.\nБу таклиф кўпчиликка маъқул тушди.\nДарвоқе, бундай тажриба Паст Дарғомда ўзини оқлади. Бу ерда кўчаларни ёритиш мосламаси ўрнатиладиган темир устунлар ишлаб чиқариш йўлга қўйилди. Тумандаги барча катта йўлларга ўрнатилган бундай устунлар кўчага чирой бағишламоқда.\nҚани, кутамиз, қайси туман электр таъминотчилари бизга бу хайрли ишни бошлагани ҳақида хабар берар экан?..\nУргутдаги яроқсиз электр симёғочлар бетон устунларга алмаштирилди\nЎқувчилар ҳаётига хавф солиб турган симёғоч алмаштириладими?\nЭски симёғочлар қачон янгиланади?


Пешавар аэропортига ҳужум уюштирилди\n18 май 2021, Тошкент вақти: 03:16\nПокистон шимолида жойлашган Пешавар шаҳри аэропорти шанба куни кечаси жангарилар тарафидан рекаталар ёрдамида ўққа тутилди.\nҲужум оқибатида камида уч киши ҳалок бўлгани, 30 дан ошиқ киши жароҳат олгани айтилмоқда.\nХайбер Пухтунхва вилояти Маълумот вазирига кўра, жангарилар тарафидан отилган уч ракетанинг иккиси Бача Хан аэропорти ташқи деворларини шикастлаган.\nУчинчи ракета эса аеропорт ташқарисида жойлашган давлат биноси ёнида портлаган.\nПокистон Мудофаа вазири Навед Қамар жангарилар етти ёки саккиз киши бўлиб ҳужум қилгани ва уларнинг камида тўрттаси хавфсизлик хизматлари тарафидан йўқ қилинганини айтди.\nРасмийларга кўра, аеропорт яқинида ишлатилмаган худкуш камари ҳам топилган.